text:
Oranjestad-Minister Otmar Oduber durante un conferencia di prensa a mustra riba e situacion cu tin pa loke ta trata nos jaarrekeningen (cuentanan anual) cual ta uno cu ta existi pa 28 aña caba di nos Status Aparte.
Na mesun momento el a felicita y elogia su colega Mike de Meza publicamente, esaki mirando e trabou cu el a haci durante cu e tabata Minister di Finanzas, mas ainda mirando cu oposicion a dicidi na un forma conciente di malinforma pueblo.
E mandatario a mustra cu awe por tin discusion riba cifranan, pasobra awe nos tin jaarrekeningen, siendo cu pa e ultimo 20 pa 25 aña no tabatin. Esaki a duna claridad y awor por mira e realidad di e presupuestonan y cu cuanto nan a wordo surpasa (of no).
Asina el a mustra cu na 2000 e presupuesto a wordo surpasa cu 127 miyon, na 2001 e la wordo surpasa cu 206 miyon, na 2002 a surpase cu 54.9 miyon, na 2003 e la wordo surpasa cu 88.8 miyon, na 2004 a surpasa presupuesto cu 89.9 miyon, na 2005 a surpase cu 73.7 miyon, na 2006 e la wordo surpasa cu 19.1 miyon, na 2007 a surpase cu 67.4 miyon, na 2008 e la wordo surpasa cu 38.7 miyon.
Despues desde 2009 te 2012 por a mira un cambio, e cambio pa cual Minister Oduber a elogia su colega de Meza. Jaarrekening di 2009 ta mustra un onderschrijding (a gasta menos di loke a presupuesta) di 1.9 miyon, na 2010 a gasta 4.2 miyon menos cu a presupuesta, na 2011 a gasta 23.5 miyon menos cu a presupuesta pa e aña aki y na 2012 a gasta 3.1 miyon menos cu loke a presupuesta. “4 añanan di Minister de Meza y Gabinete Mike Eman caminda a percura pa no tin un overschrijding, pero un onderschrijding”.
Cu esaki loke Minister Oduber kier refleha no ta pa culpa otro, sino pa ta sincero cu comunidad, pa splica di berdad kico ta e ponencianan cu ta ser treci dilanti, tambe mester por splica cu durante e 28 añanan cu nos tin di Status Aparte en berdad tabata imposibel pa genera jaarrekeningen.
E mandatario ta bisa cu e posicion di Algemene Rekenkamer ta na su lugar ora ta bisa cu tin mester di reglanan y personal capacita (adicional) pa por logra yega na un jaarrekening aproba.
Dunando un ehempel di e situacion, Minister Oduber a indica cu na augustus di e aña aki e no por a haya un bista ainda di kico su gastonan tabata, pasobra tin cosnan di aña pasa cu ainda no a wordo geboek. Si por tabata sa na e momentonan aki kico e gastonan tabata pa compara cu e presupuesto, e ora por a tuma pasonan den e 4 lunanan di aña cu falta pa por ahusta na e presupuesto. “E ta un realidad, e ta e realidad di e Gobierno aki, e ta e realidad di Gabinete Mike Eman I, e ta e realidad di 28 aña di gobiernonan cu a sinta”.
Finalizando, Minister Otmar Oduber a indica cu e ta haye importante pa desenmascara e forma cu ta malusa e informacion di Rekenkamer, siendo cu ta trata di un situacion cu a bin ta tuma lugar bou diferente gobierno debi na e falta di reglanan, maneho y mas personal capacita den Gobierno pa por logra yega na un jaarrekening aproba.


c: text/html

text:
WILLEMSTAD – Ku shete asiento, partido PAR a proba di ta e alternativa real ku pueblo di Kòrsou un bes mas ta hinka su fe aden. Den e kampaña elektoral akí 11 partido a partisipá, pero PAR, MFK i MAN a proba di ta e ganadónan máksimo di e elekshon akí. E gran perdedónan tabata partido Nashonal, Pueblo Soberano i Un Kòrsou Hustu, ku kada un mester a entrega un asiento.
Aproksimadamente 80.070 persona a hasí uso di nan derecho di vota, i esei ta 1056 mas persona ku e elekshon anterior. Según Konseho Supremo Elektoral, no a entregá aproksimadamente 2200 karchi di vota na kranshi i ta atribuí esaki na pòstkantor ku pa vários motibu no a logra entregá tur karchi di votashon.
Un reportahe di Deya Mensche
‘Kampaña limpi’
Apesar di un kampaña elektoral plega ku hopi intriga i kontienda, tòg lider polítiko di PAR, Eugene Ruggenaath ta wak bèk ku gratitut i satisfakshon. “Nos a kore un kampaña limpi, kaminda e enfoke no tabata riba e indivíduo sino riba e partido”, el a splika na su sede na Fokkerweg. Seguidamente partidonan MFK i MAN kada un a saka sinku asiento, garantisando un kresementu pa ámbos respektivo partido.
Lider di MFK, Gerrit Schotte sigur ta satisfecho ku e resultado i a papia di un kampana kaminda nan no a disponé di fondonan pa hibá un kampaña ekstrabagante. “E delaster simannan nos a drenta e barionan i a pidi e pueblo pa hinka su konfiansa den nos i esei a proba di ta efektivo”, Schotte a splika.
Hensley Koeiman di MAN tambe ta wak bèk ku satisfakshon riba e kampaña elektoral, ounke ku el a haña esaki poko kòrtiku. “Pueblo di Kòrsou a meresé mihó, paso no tabatin trankilidat, pa asina esaki ripará ku su gobernantenan ta traha p’e”, e lider di e partido blou a splika.
Bou di e votadónan ainda tabata reina hopi duda, i ora Ret Karibense a kòmbersá ku algun votadó na Kranshi, Stella Maris i Belafaas College, hopi no tabata sa ainda pa ken nan lo a depositá nan voto. “Ainda mi ta duda, pero lo mi wak esun ku a traha pa asina depositá mi sosten pe”, Kevin di 22 aña a splika.
Poko desorganisá
Judeline di 33 aña su parti ta bai vota pa un partido nobo, apesar ku e kampaña a bai un poko desorganisá. E manera ku e kampaña a bai a pone duda i kuestioná su voto, pero awor el a opta pa kambia esaki, mirando nan pensamentu i tur loke nan a logra durante e añanan anterior.

robotstxt: allowed

filter: keep


text:
“Ami a y lo sigui para pa nos piscadonan y pa nos naturalesa!”
Mi lo sigui bringa pa piscadornan y na mes momento e proteccion di naturalesa. Mi ta kere cu tur dos ta necesario y mester tin espacio pa bay hunto cu otro, man den man tambe. Esaki ta djis un ehempel di mi pensamento y forma di traha. Den gobierno, mescos cu den bida di cada persona, por bin conflicto ora tin dos interes, dos banda. E arte ta, pa yega nasurpasa e conflicto y yega na solucion practico cu ta kibra e impasse.
Den e caso di e piscadonan, ban tuma e asunto di pisca cu harpun, ta un lucha cu nan a bin ta bringa p’e pa mas cu 20 aña. Si a bay den extremo anto ta dos banda lo keda grita den direccion contrario, sin tin satisfaccion pa ningun. Mi pensamento ta pa ban wak kico ta e puntonan di bista y compronde e diferencia y puntonan comun, pa asina wak sipor yega na otro. Den e caso aki, e piscadonan a bin pidi pa yuda nan. Nan peticion ta pa cambia e ley anticua y extremo yna su lugar trece regulacion. Nan ta teme cu nan ta wordodescrimina, no ta tene cuenta cu nan y cu e prohibicionextremo ta perhudica nan. Scuchando e otro banda a sali nacla cu nan ta teme free for all, cu lo por caba cu e recurso perocu ta kere tambe den maneho y regulacion.
Treciendo tur e fraccionnan den parlamento hunto, como tambe tur grupo di interes, den dialogo, tin ora tenas, mi por a mira un solucionof solucionnan cristalisa. Un maneho temporal, e famosogedoogbeleid pa duna un alivio rapido pa e piscado boucondicion estricto y un cambio den leynan pa solucionduradero a termino largo.
Ta facil grita pa un extremo of otro sin mas, pero di e forma ey nos como comunidad no lo progresa. Haci politikeriabarata y polarisa y crea sensacionalismo ta facil pa esun cu kier, pero traha pa yega na solucion cu nos tur por progresacune, esey ta rekeri seriedad, responsabilidad y bon boluntad. Asina mi ta traha y para pa bo. Asina, trahando hunto, ta yegana solucion y progreso berdadero.
Si abo tambe ta kere den traha hunto pa progreso di nos pais. Si abo e eleccion aki, buscando un candidato diferente, serio y capas di para pa asuntonan cu ta regarda bo, anto mi ta invitabo pa conecta cu mi y uni na mi. Ban hunto forma parti di e mehoracion


text:
E fecha final pa paga impuesto di vehiculo di motor ta 31 di juli 2020
Por haci pago online via banco of na tur oficina di Departamento di Impuesto
ORANJESTAD – Departamento di Impuesto ta participa na tur doño di vehiculo di motor cu dia 31 di juli ta e
ultimo dia pa paga e impuesto di vehiculo di motor di e di dos mita di aña 2020. Entrante 1 di augustus 2020 tur
automobilista y motociclista cu no a cumpli cu e pago rekeri lo ricibi un cobransa adicional (naheffingsaanslag).
E suma di boet ta 50% di e suma di impuesto. Ta recomendabel pa paga e suma di e cobransa mas lihe posibel
pa asina evita mas cobransa adicional pa e periodonan cu ta sigui.
Haci pago
Por haci pago online via banco of na tur oficina di Departamento di Impuesto, pues tanto na oficina principal na
Camacuri of un oficina den districto. Ta bon pa tene na cuenta cu no ta posibel pa paga e impuesto di aña 2020,
si no a paga e impuesto di e aña(nan) anterior.
Otorgamento di plach’i number 2020
Otorgamento di plachi number lo sigui tuma lugar den forma di drive-thru den weekend, walk-in den siman y
delivery via e companianan: Post Aruba, Pick It Up Service, All U Need Delivery y Math's Express. Alabes pronto
lo bay habri e posibilidad pa e contribuyente busca su plach’i number a base di un afspraak. Lo anuncia mas
detaye unabes cu e preparacionan ta cla pa start cu fase nobo aki.
Gerencia di Departamento di Impuesto 15 di juli 2020


text:
ORANJESTAD — Minister Otmar Oduber di Turismo, Transporte, Cultura, Cria y Pesca a entrega un carta awe cerca gobernador den cual e ta notifike cu e ta entrega su puesto riba 1 di maart. Na prensa e ta declara sinembargo cu e ta dispuesto pa dialoga cu gobierno y lo por dicidi pa keda toch, si bin cambionan riba tereno di entre otro husticia y finanzas publico.
Despues di su encuentro cu gobernador Fredis Refunjol, minister Oduber a declara na prensa cu e no ta identifica su mes mas cu maneho actual di Gabinete Mike Eman II riba tereno di husticia y finanzas publico. E mandatario ta sinti falta di un plan riba tereno di husticia, particularmente pa loke ta siguridad pa turistanan y den area hotelero.
Scucha declaracionnan di minister Oduber y prome minister Mike Eman na prensa
Oduber ta haya cu e no ta haya oido for di su coleganan pa cu su preocupacionnan. Oduber tambe ta haya cu gobierno mester cumpli mas ainda cu rekisitonan di College Arubaans Financieel Toezicht pa asina por sali for di supervision financiero lo mas lihe posibel.
Fuera di esaki, minister Oduber ta bisa cu e ta keda preocupa pa cu posibel reapertura di refineria. Oduber ta haya cu mester a evalua e interes di Citgo pa cu e refineria mas profundamente, mirando entre otro plannan pa largo plazo cu su ministerio tabatin pa e area di San Nicolas. Ademas minister Oduber ta haya cu gobierno a tranca e ley den cual ta restringi hotelnan pa opera como all-inclusive. Segun Oduber, gobierno di Aruba lo haci bon di pospone cierto proyectonan – e no kier a specifica cua – pa asina duna mas prioridad na e puntonan aki.
E ta bisa cu su porta ta keda habri pa discuti con lo por haci esaki. E ta keda identifica su mes como miembro di e partido na mando AVP, pero ta declarra cu si e dia yega cu e no ta kere den e partido mas y otro opcionnan bira posibel, e lo no basila di tuma nan. Oduber ta bisa cu entre awo cu 1 di maart e ta keda bay trabou pa por finaliza diferente proyecto y facilita e transicion pa su sucesor.
Eman kier papia prome
Prome minister Mike Eman na prome instante no kier a duna un reaccion directo riba e posicion di minister Oduber, bisando cu e kier combersa cune prome a base di ‘colegialidad y amistad’. Sinembargo, reaccionando riba e ponencia di Oduber riba cumplimento cu Caft, e prome mandatario a duna di conoce cu e presupuesto supletorio di 2015 cu a wordo aproba luna pasa y e presupuesto di 2016 cu ta na caminda pa parlamento ta carga sosten di tur minister, incluyendo Oduber.
Autor Ariën Rasmijn


text:
ORANJESTAD, 28 september 2020
Segun resumen di awe por tuma nota cu 89 persona mas a recupera, tin 28 caso nobo di Covid-19 di residente (39% "positive rate"), total di activonan a baha cu 61 persona y ta na 810 awe, total di testnan haci ta 309, testnan haci bou di residentenan na laboratorio di hospital ta 71 y total di caso di fayecimento relata na Covid-19 ta keda mescos, 25.
Hospital ta informa cu tin un total di 44 persona interna di cual 13 ta den cuido intensivo y 31 ta isola riba piso general.


text:
SAN NICOLAS – Tabatin mas hende na e presentacion pa prensa di e desaroyadonan Grupo Martinón riba e dos hotel na Baby Beach cu na e protesta contra nan un par di dia despues. “Rubianonan no ta protesta. Sigur ora gobierno ta sali cu hopi tam tam y haci cu e proyecto ya ta un done deal”, asina Helena Croes di Accion Ambiental ta bisa.
reportahe di Sharina Henriquez
Mientrastanto den otro parti di mundo destinacionnan turistico ta bou presion y gobernacionnan local ta purba di limita nan, aki na Aruba e desaroyo aki no ta haya oido. Na Palm Beach cu ya ta bou presion, siguramente 4000 camber ta den construccion ainda. Incluyendo un hotel nobo banda di e area di naturalesa Bubali Plas.
Awor e parti oost virgin di e isla ta na su turno: lo construi e hotel all-inclusive Secrets Aruba di 600 camber y despues un otro hotel di 300 hotel. Tin otro proyectonan na caminda tambe: dos hotel boetiek, cada un cu 40 camber.
Durante e presentacion pa prensa di e proyecto Secrets, e desaroyadonan ta purba di bende e hotel al-inclusive como uno cu lo fit mas tanto den e area posibel. Y asina evita daño ambiental. “Claro tin construccion si”, e lider di e proyecto/director di finansa, esta Alejandro Murcia ta admiti despues. Locual tambe ta nifica cu nan lo bora den subsuelo cual segun Accion Ambiental tin balor natural y historico como cu tin cuebanan eybou.
‘Turismo ta keda den mi curason’-Otmar Oduber, minister di infrastructura y medio ambiente
E minister tras di e proyecto, Otmar Oduber, no ta encarga cu turismo sino infrastructura y medio ambiente. “Turismo sinembargo ta keda den mi curason”, asina Oduber ta bisa. E tabata minister di turismo den e ultimo dos gabinete.
E pregunta ta keda si e por vigila medio ambiente awor manera debe ser? “Claro y pa prome biaha nos a mira riba e efectonan di e hotel pa medio ambiente. Aunke ta falta reglanan ainda cual nos kier introduci prome e aña aki ta pasa.” Segun e, nan a test e efectonan a base di normanan international. Pero no tin mucho claridad riba con nan por haci esaki. Y cu no ta existi normanan universal: cada pais sea por ehempel Union Europeo, nan ta determina e normanan pa nan mes.
Oduber sinembargo ta boga riba su plan nobo di zonificacion ROP (Ruimtelijk Ontwikkelings Plan) unda el a preveni e plan orginal pa full e area na Baby Beach (Seroe Colorado) nan por contrui pa turismo. Berdad den e plan ROP bieu – cual ainda ta vigente pasobra esun nobo ainda ta un concepto – ta para cu por bini tres hotel di 1100 camber, 3000 condominio y varios sitionan di golf den e area menciona. Y den e plan nobo gobierno actual a limita esaki na e proyecto di Secrets y hotelnan di boetiek. E resto di area nan ta destina pa naturalesa. Locual berdad ta un victoria grandi pa e naturalesa eybanda.
Pero e mandatario ta lubida cu pa e area di costa -Baby Beach, y e otro playanan y lama eybanda- nada a cambia. E area aki semper ta destina pa conservacion. Recreacion y tambe construccion limita no ta prohibi n costa sino e enfoke principal mester keda riba conservacion di naturalesa. Pero: gobiernonan anterior – y tambe minister Oduber awor – nunca a regla e destinacion di e costa bon. Pues nunca nan a concretisa pa e area aki bira un parke di conservacion y asina esaki ta keda algo riba papel so.
Awor e proyecto di hotel tambe ta haya preferencia. Ambos minister y e desaroyadonan ta papia cu entusiasmo riba ‘embeyecemento di Baby Beach y e otro playanan eybanda ’. Esaki ta nifica mas tanto mas construccion: camindanan pa cana, murayanan, luganan pa watersport y pa otro recreacion.
Manera e construccion di un bar riba beach pa e huespednan di e hotel all-inclusive nobo. Pasobra, asina e director di marca Arthur Cabré di e grupo di desaroyado ta splica: “San Nicolas no tin much diberticion pa nos huespednan actualmente.”
E organisacion Accion Ambiental ta keda lucha contra e hotelnan. Aunke nan tin cinco miembro so y gobierno ya a traspasa e tereno pa e hotelnan. “Nos ta bay e caminda huridico y tambe internatcional”, presidente Marco Bislip ta bisa. Kico exacto e pasonan ta, e no kier divulga ainda.


text:
Geplaatst op 05 October 2021 dor di Ministerio Enseñansa, Siensia, Kultura & Deporte
E webinar ta speshalmente pa duna informashon i mustra riba importansia di e maestro den e totalidat di e proyekto, asina selebrando dia di maestro 2021. E ta tuma lugá via di e aplikashon di Microsoft Office 365. Durante di e webinar, minister i e tim di digitalisashon huntu ku direktivanan di skolnan lo bai splika kon a kuminsá, kiko a logra i unda nos ta bai. Dosentenan di tur skol ta risibí un ‘link’ via di nan skol pa nan por registrá i asina partisipá. Ta bai tin oportunidat pa hasi pregunta i tambe tur ku a partisipá ta haña un sertifikado digital. Alabes lo bai presentá vários video di skolnan i tambe di e ‘stakeholder’ nan manera EY, Digicel, BTP, Inova, NetPro, Dataplanet i mas.
Aki ta sigui un invitashon spesial di parti di Minister Sithree ‘Cey’ van Heydoorn:


text:
CRISIS TEAM: 47 CASO MAS DI E VARIANTE DI REINO UNI, 8 DI MEXICO Y 2 DI SUR AFRICA A KEDA IDENTIFICA.
Oranjestad - 16 di Maart 2021
Crisis Team ta informa nos comunidad cu RIVM na Hulanda a identifica 47 caso mas di e variante di Reino Uni na Aruba. Manera ta conoci testnan positivo di Aruba ta wordo manda tur siman Hulanda pa wordo analisa. Recientemente un cantidad di 105 test a wordo manda y for di e lotenan aki a identifica 47 caso mas di e variante di Reino Uni. Tambe a identifica e prome 2 casonan di e variante di Sur Africa. Pues na Aruba un total di 97 caso di e variante di Reino Uni a keda identifica, 2 di Sur Africa, 8 Mexicano, 3 di California y 1 caso di e variante di Brazil. Un mensahe ta bay na comunidad pa sea extra cauteloso y sigi cumpli firmemente cu e reglanan di distanciamente social, uza Tapaboca y laba man frecuentemente. E variantenan aki ta mas agresivo y ta acelera e proceso di infeccion cu por causa problemanan serio di salud y compromete e capacidad di cuido na Hospital. Na momento cu bo sinti cu bo tin symptoma, no keda cana rond, bay haci test y isola bo mes pa no sigui plama e virus.


text:
LAS VEGAS — Floyd ‘Money’ Mayweather a derota Manny ‘PacMan’ Pacquiao djasabra ultimo den MGM Grand Arena den loke a keda kategorisá komo e pelea di siglo. E pelea a bai tur 12 asalto i tabata un desishon unánime di e huesnan ku a deklará Floyd viktorioso. E tres huesnan a skor e pelea 118-110, 116-112 i 116-112. Ku e viktoria Mayweather ta keda invikto ku un rèkert di 48-0 i tambe eksitosamente a defendé su títulonan di peso Welter WBA i WBC.
For di tempran den e pelea Mayweather a dikta e paso di e pelea i tambe mustrando dikon e ta un di e mihó bòksdó nan defensivo. Mayweather tabata move kontinuamente den ring lagando Pacquiao tirando moketa na numeroso okashon den bashí. E ultimo aki a pone ku hopi fanátiko a haña e pelea un poko laf. Pero pa e fanatikada di Floyd Mayweather esaki no tabata algu nobo i esaki ta e motibu prinsipal dikon Mayweather ta invikto te dia di awe.
“Mi tabata un bòksdó inteligente, mi no tabata haña masha sla, sino tabata pa momentunan ku mi tabata para lag’e dal mi” Mayweather a bisa despues di e pelea.
Pa e renombre ku Manny Pacquiao tin tog a hasi falta un tiki kreatividat i adaptashon den e manera di bringa di e bòksdó. Pacquiao no nada diferente den e pelea aki i a opta pa hasi loke otro bòksdónan a purba den pasado kaba kontra Mayweather. Manny na lugá di tabata e agresor durante henter e pelea mester a bòltu e ròl i obligá Mayweather sali for di su komodidat defensivo i bira mas ofensivo.
Despues di e pelea a resultá ku Manny a bringa ku un leshon na skouder. Esaki sin embargo no ta kita ku e bòksdó por a hasi algu diferente den e pelea.
Pa Floyd Mayweather a keda un ultimo pelea na sèptèmber próksimo promé ku e retirá. Mas aleu, Floyd a ekspresá ku e lo bai renunsia tur su títulonan den e próksimo dia/simannan. E bòksdó ta di opinion ku e mester duna oportunidat na bòksdónan nobo pa gana e títulonan. Ainda no ta konosí kiko lo ta e futuro di Manny Pacquiao.


text:
25-2019 – Cu e meta pa stimula interaccion y crea mas oportunidadnan comercial: KvK a presenta e evento Minibar cu tabata un exito un biaha mas
Oranjestad – Camara di Comercio y Industria (KvK) a organisa diabierna 31 di mei ultimo un biaha mas e evento Minibar. E evento aki ta uno caminda ta brinda e oportunidad pa crea mas oportunidadnan comercial door di stimula interaccion entre empresarionan, “young professionals”, gerencia di companianan, companianan innovativo y representantenan di departamentonan di gobierno. Di e forma aki tambe yuda stimula e economia di Aruba.
E evento a tuma luga den Lounge 101 di Aruba Marriott Resort & Stellaris Casino. E evento Minibar ta limita na 50 persona cu a haya invitacion pa tuma parti na e anochi aki. Asina esnan presente a haya e oportunidad pa disfruta di un anochi ameno, bon acompaña di premium bar y hors d’oevres.
Den un sala yen por a observa cu tabatin hopi interaccion entre tur esnan presente. Por bisa cu hopi a gusta cu nan por a traha riba oportunidadnan y acuerdo di negoshi den un otro ambiente cu no ta oficina. Alabes e ta un momento unico pa reenforsa of crea enlacenan comercial nobo.
KvK ta sigui stimula y brinda e comunidad comercial e oportunidad di sigui crece den tur sentido. E beneficionan ta tanto pa e sector publico y priva yega na otro y pa contribui na un miho economia pa Aruba. E evento Minibar ta un cu ta hopi gusta y cu sigur por mira cu hopi comerciante ta aprecia e beneficio den eventonan aki.
Un danki ta bay na Aruba Marriott Resort & Stellaris Casino pa yuda haci e evento aki posibel. Pa mas informacion over futuro eventonan di Minibar tuma contacto cu Business Information and Support di KvK via 582-1566 ext. 27/35/42/30 of manda un e-mail pa: businessinfo@arubachamber.com.
Aruba, 4 di juni 2019
Camara di Comercio y Industria (KvK)
Scroll To Top


text:
KRALENDIJK – Manera ta bon konosí, Frente Sosial Progresivo (FSP) ta boga pa legalisá Cannabis medisinal aki na Boneiru. Presidente i lider polítiko di FSP a entregá un karta ku e petishon aki na Sekretario di estado Knops pa legalisá e yerba pa Boneiru tambe meskos ku na Hulanda ta e kaso.
Despues di a profundisá mas den e materia a yega na e konklushon ku Cannabis rekreashonal tambe lo tin un balor inmenso pa nos isla. E pandemia di Covid 19 tin mundu den su gara pa basta tempu, e peliger ku e vírùs aki a kousa ta grandi , e daño ekonómiko i sosial ta inmenso. Hopi ta e islanan den Karibe ku ta dependé di e industria di turismo. Tur ku di un otro forma ta biba di turismo a, ta i lo sinti un pèrdida di entrada nunka bisto den historia di e sektor aki. No tin un bista ki dia i kon e industria aki lo rekuperá i kon e turismo nobo aki lo ta. Un bia mas por a sinti kon frágil un ekonomia basá riba un solo pilá ekonómiko ta.
E krísis ku Venezuela ta den tambe tin su efekto riba islanan ABC. PdVSA ta den problema serio i esaki tin su efekto riba Bopec ku lógikamente tin su impakto negativo pa Boneiru. Pues e industria di turismo i petroli ta bou di preshon i ta den krísis, negoshi ta bai malu, no tin ganashi i esaki na su turno tardi o tempran lo nifiká pèrdida di kupo di trabou i impuesto pa gobièrnu. Hopi ta esnan ku a papia di diversifikashon di nos ekonomia, pa un o otro motibu ainda esaki no a kristalisá.
Boneiru por sigui ehèmpel di hopi pais na mundu ku a legalisá Cannabis i mira kon esaki a benefisiá e komunidat positivamente. Cannabis ta un mata ku hopi potensial esaki por krea un sektor ekonómiko nobo, ku tin un futuro briante su dilanti. FSP ta konvensí ku ta ora pa kana e trayekto pa legalisá Mariwana, no tin diskushon pa ku e balor medisinal di e yerba, esaki pa hopi tempu ta sientifikamente probá kaba. Awó ta ora pa bai pa esun rekreativo ku tin hopi benefisio pa e produktornan i tambe komersio. Pues mester planta i eksportá e produktonan derivá di e mata, lógikamente tantu konsumo lokal i eksportashon ta bai kontrolá pa instansianan ofisial.
FSP ta apresiá ku tin mas organisashon (Fundashon) a lanta pa hiba e lucha pa legalisá Cannabis den su totalidat. “Un estudio ofisial na Aruba ta bisa ku cannabis medisinal por krese e Pais su ekonomia ku 10 porsiento. Rònt mundu tin paisnan ku a mira nan ekonomia krese despues di legalisashon di produkshon i konsumo di e mata aki. FSP ta di opinion ku Mariwana ta E remedi pa hende pero tambe pa nos ekonomia Boneriano.
Awó ta ora pa eksihí legalisashon di Mariwana pa Boneiru tambe i no pa Hulanda so. No por sigui pensa malu i antikuá i laga e oportunidat di oro aki bai pèrdí . E pèrdida di entrada okashoná pa e krísis petroli i e pandemia di e vírùs di corona ta un realidat ku Boneiru ta eksperensiando. Nos por sigui bringa, lucha i pretendé ku konseptonan ekonómiko ku nos konosé kaba o buska moda di bai ku tempu i aseptá e bondat medisinal i ekonómiko di cannabis. FSP lo para fuerte pa e trayekto di legalisashon di cannabis rekreativo ku ta kanando na Hulanda ta aplikabel pa Boneiru tambe.
Nos tin tera, solo i awa, esaki ta e kondishonnan primordial pa produkshon di Mariwana di bon kalidat, pues ta ora pa lanta i brasa e oportunidat di oro aki. Tur shimaruku ta hechu , basta ku nos liberá nos mente di tabúnan , hopi biaha polítikamente o ekonómikamente fabriká, i mira e realidat i potensial medisinal i ekonómiko ku cannabis ta representá. Tantu Aruba komo Kòrsou ta trahando riba e produkto i sektor nobo aki den Karibe Hulandes, pues Boneiru tin ku move pa atrobe nos keda tras i yora malai.
Esaki segun e Presidente di Frente Sosial Progresivo, Renny Winklaar.


text:
Durante 26 pa 29 november 2019 a tuma luga un asamblea general di COPPPAL (Conferencia Permanente de Partidos Politicos de America Latina y el Caribe) na Nicaragua y na cual evento a participa tambe e Secretario Internacional di MEP, sr. Joe Koolman.
Presencia di MEP na e asamblea aki tabata hopi importante, mirando e bon relacion cu nos partido tin cu PRI (Partido Revolucionario Institucional) di Mexico, esta e partido di entre otro Gustavo Carvajal dfm, gran amigo di Betico Croes dfm y di MEP y kendenan hunto cu otronan a funda COPPPAL na 1979. Pa cu e asamblea ultimo aki PRI a pidi sosten di MEP pa su Candidato y Presidente di PRI Alejandro Moreno Cardenas bira e proximo Presidente di COPPPAL. Cu e sosten incondicional di MEP finalmente durante e asamblea a eligi y huramenta sr. Moreno Cardenas como e Presidente nobo di COPPPAL.
Alabes durante e asamblea aki MEP a logra dos funcion importante den e Organisacion di COPPPAL: sr. Rudy Croes como Vice Presidente pa henter Caribe y Secretario Internacional sr. Joe Koolman como Presidente di Comision encarga cu Decolonisacion y Colonisacion.
Sin duda cu presencia di partido MEP na e asamblea aki a contribui na un eleccion exitoso di e presidencia nobo di COPPPAL pa e proximo periodo.


text:
Hasi negoshi na Boneiru
Un empresario tin diferente posibilidat pa kuminsá ku un propio empresa na Boneiru. Komo empresario ta importante pa sa tur kos tokante hasi negoshi na Boneiru i tambe kua ta e pèrmitnan ku ta nesesario pa establesé i eksplotá un empresa, un tienda òf un establesimentu di hóreka.
Ora ku un empresario ke kuminsá na Boneiru un òf mas pèrmit ta nesesario. E promé pèrmit ku un empresario mester pidi ta un pèrmit di establesimentu. Banda di esei un pèrmit di eksplotashon tambe ta un eksigensia pa un empresa. Un di e pèrmitnan mas komun di eksplotashon ta e pèrmit di bibida i hóreka.


text:
Un anochi romantico cu bo pareha ta indispensabel pa revitalisa bo relacion, reestablece e coneccion emocional y e intimidad entre abo cu bo pareha. Valentine’s Day ta un ocasion ideal, pero esaki no mester ta e unico ocasion pa demostra bo pareha con special e ta pa’bo. Pa planea un anochi romantico bo no tin mester di tin un motibo special. Algun pareha ta scoge pa hacie un biaha pa siman of un bes pa luna pa nan por ta sigur cu nan ta keda mantene e relacion interesante. Otronan ta scoge pa ta spontaneo, y haciele den forma di sorpresa, locual tambe ta zorg pa tene e chispa den bo relacion.
Costo generalmente no ta importa. No tin nada mas valioso cu bo tempo.”
Bo creatividad y atencion pa locual bo pareha ta gusta, lo demostra bo pareha cuanto bo ta 'care' y lo lag’e sinti stima y balora. Costo generalmente no ta importa. No tin nada mas valioso cu bo tempo. Pues, no ta importa si ta un weekend stay na e hotel di mas 'fancy', dinner na e restaurant di mas luhoso, un cita na un luga den naturaleza of na cas mes. E esencia ta e dedicacion cu bo tin na e momento ey. Pues, na unda cu bo dicidi pa hacie, en todo caso zorg pa bo por duna 100% di bo atencion. Wak pa e celularnan ta paga of riba silent, pa nan no ta un estorbo. Si bo tin yiu, regla di antemano pa un hende por wak p’e pa boso por disfruta sin interupcion. Quality time ta esencial pa haci di e anochi uno memorabel.
Con creativo bo por ta? Blindfold e, y kidnap e. Un moonlight picnic den parke, stargazing riba beach, un candle light dinner, bay wak un pelicula of bay baila.... Aruba tin asina tanto opcion di luganan bunita y romantico pa bishita. Un bon idea ta, pa puntra bo mes, kico boso tawata haci antes, cu pa un motibo of otro boso a stop di haci. Y purba reintroduci esaki den boso relacion.
Con creativo bo por ta? Blindfold e, y kidnap e.”
Nos tur tin bidanan hopi 'hectic' cu hopi obligacionnan cu ta pone cu nos ta sinti cu nos no ta resta tempo ni pa nos mes, corda pa nos pareha. Pero puntra bo mes si esaki ta completamente berdad. No por ta asina, cu nos ta prefera di uza e tempo cu ta resta, pa otro cos? What if, bo haci bo pareha y bo relacion bo prioridad? Mi ta sigur cu bo lo mira e frutonan di e cambio aki, mas lihe cu bo mes ta kere. Si, e ta tuma esfuerso, pero bo relacion no bal esey?
E risico di no duna atencion na contacto y intimidad den bo relacion ta cu na cierto momento abo cu bo pareha ta 'grow apart'. E persona special aki, cu abo a considera como 'the one' poco poco ta bira menos atractivo den bo wowonan y menos interesante pa’bo. Den mayoria caso, e relacion sexual ta e prome cos cu ta sufri pa motibo di ta demasiado ocupa cu otro cosnan of otro hendenan. E distanciamento fisico y emocional ta pone cu na luga di busca intimidad den nan propio relacion, parehanan ta cuminsa wak rond, pa cosnan mas interesante. Tur esaki ta pasa pa motibo cu e coneccion ta bay perdi, y e 'band' ta bira mas y mas los te ora no ta resta nada mas cu un tipo di amistad.
Pa cierto parehanan, combersacionnan riba social media y e practica di check e telefon constantemente pa comentarionan y 'likes' a bira hopi mas interesante cu comparti tempo cu nan pareha.”
Social media ta hungando un rol peligroso den esaki, ya cu pa conecta cu otro persona(nan) no ta necesario mas ni pa sali for di bo cas. Pa cierto parehanan, combersacionnan riba social media y e practica di check e telefon constantemente pa comentarionan y 'likes' a bira hopi mas interesante cu comparti tempo cu nan pareha. Cu e consecuencia cu e pareha ta sinti su mes neghisha y ta bay busca su propio forma di entretenimento. Y asina ambos ta aleha di otro, cu tur e posibel consecuencianan. No ta por nada cu distancia emocional y falta di comunicacion ta hungando un rol mas y mas grandi den problemanan di pareha. Hopi di nos ta asina distrai door di e bida social y obligacionnan diario cu nos tin, cu nos no ta ripara cu nos ta distanciando nos mes.
Un relacion sano ta den bo man. No lag’e bay perdi door di negligencia.”
Si bo ta stima bo pareha y bo relacion ta berdaderamente importante pa’bo, ta bon pa bira consciente di tur esaki y enfoca bo atencion na unda e mester ta. Un relacion sano ta den bo man. No lag’e bay perdi door di negligencia. Share e informacion aki cu bo pareha.
Planea un anochi romantico, awe!
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Mi ta yama danki na e miles di hendenan di un total di 151 pais ku a tuma tempu pa lesa mi artíkulonan riba mi blog i publikashon an lokal i internashonal ku a referí na algun di mi artíkulonan. E intenshon ta pa mi keda skibi na un manera independiente riba diferente tema internashonal i lokal. Un dushi temporada di fiesta pa tur hende. Felis aña nobo.
Sin duda e artíkulo ku durante 2019 a keda mas lesá ku tur otro ta: “Iglesianan a Uni pa antagonisá i sembra odio”
***/***
IGLESIANAN A UNI PA ANTAGONISÁ I SEMBRA ODIO
Na lugá di pasifiká boso a skupi odio. Na lugá di prediká kompashon boso a skohe pa demonisá e grupo LGBTQ ku ta lucha pa trato igual komo hende. Esaki ta e mesun lucha ku e katibu a hiba, mesun lucha ku hende di koló (t)a hiba i e mesun lucha ku hende muhé (t)a hiba. No tin diferensia.
Boso ta na altura kuantu di boso sirbidónan ta LGBTQ? Boso ta na altura kuantu di boso sirbidónan tur dia di nobo ta metí den abuzu seksual di mucha bou di edat? Klaro ku boso sa pasombra boso ta dominá e arte di bira kara, bari e problema bou di tapeit òf pòst’e pa otro parokia. Ta p’esei boso no a papia ora un pastor lokal a bai prizòn pa abuzu seksual. Mesun silensio ora e postema di abuzu a baster na Chile, Merka, Costa Rica i Vatikano. Pero boso ta kla pa subi tarima den Punda i husga otro sin wak den spil promé.
Bèrdat ta pará den e buki religioso Kristian, Beibel, ku homoseksualidat ta un piká i ku esaki mester keda prohibí (Leviticus 18:22). Pero riba e mesun blachi di e Beibel tin mas prohibishon i piká severo e.o.: tatuahe na kurpa (Leviticus 19:28), bisti paña ku ta trahá di dos òf mas material (Leviticus 19:19) i kòrta bo kabei i/òf barba den un forma rondó (Leviticus 19:27). Mi punto ta ku ta masha fásil pa bo ‘cherry pick’ net e puntonan ku ta sostené bo pensamentu ku abo tin mas derechi ku otro i bisa: “Beibel ta bisa ku…”. Pero ta ken a dunabo e poder pa usa bo interpretashon religioso selektivo i kumbiniente pa papia na mi nòmber?
E spektákulo ayera no ta un sorpresa. Mi no a fèrwagt otro di un grupo ku ta moralmente bankarota.
Finalmente, bo no mester ta un hende muhé pa sostené trato igual pa muhé. Bo no mester ta Hudiu pa kondená Holokosto, bo no mester ta un LGBTQ pa sostené trato igual pa hendenan ku un preferensia seksual ku nan a nase ku n’e pero ku no ta meskos ku esun di bo. Loke nos komunidat mester ta mas hende ku ta drei wak nan bisiña i bisa nan:”ken ami ta pa diskriminá bo i kita bo derechi riba igualdat a base di bo koló, sekso, orígen, religion, kredu, status ekonómiko i preferensia seksual”.
Loke e iglesianan a hasi ayera na Alameda ta tipifiká lokal ta putrí den nos komunidat: alimentá intoleransia, diskurso di odio i mentalidat di “nan kontra nos”. Ta opvio ku bo no por unifiká na mes momento ku bo ta dividí. Bo no por evangilisá na mes momentu ku bo ta antagonisá.
Willemstad, Curaçao


text:
Incapacita pa traha
Si pa motibo di salud of deficiencia bo ta incapacita pa cumpli cu bo funcion, directiva di e fondo di pensioen, por duna bo un derecho riba un pensioen di invalidez. Directiva ta basa su mes riba e resultadonan di un evaluacion medico. For di e evaluacion medico aki por sali afor cu bo ta permanentemente parcialmente incapacita, pero di otro banda bo por haci otro tipo di trabao pa bo dunado di trabao. E directiva e ora ey tin e derecho di duna bo un pensioen di invalidez parcial.
Pa calculacion di e pensioen di invalidez, directiva ta wak e pensioen di biehes cu bo lo por a acumula si bo a keda traha te na e edad di pensioen valido pa bo, cerca bo dunado di trabou actual. Bo ta ricibi e pensioen di invalidez for di momento cu bo haya retiro pa motibo di incapacidad permanente pa traha. E pensioen di invalidez ta reemplasa e pensioen di biehes, te ora bo yega bo edad di pensioen. E compensacion ta dura te na e ultimo dia di e luna cu bo fayece of te na momento cu bo incapacidad di traha termina. Si banda di e pensioen di invalidez bo tin otro entrada, esaki tambe lo ta determina pa e haltura di e pensioen di invalidez cu bo ta ricibi di APFA.
Compensacion transitorio di Pensioen di Biehes General
Si bo ta ricibi un pensioen di invalidez y bo no a yega e edad di pensioen valido ainda pa AOV, bo tin derecho riba un compensacion transitorio di e Pensioen di Biehes General.
E compensacion ta drenta na vigor na momento cu bo ricibi e pensioen di invalidez y ta dura te fin di e luna cu bo yega e edad pa ricibi pensioen di AOV.
E haltura di e compensacion ta basa riba e cantidad di aña cu bo a alcansa caba y cu bo lo por a sigui alcansa si bo no lo a bira permanente incapacita pa traha.
Informa APFA
Ta importante pa bo informa APFA, via bo dunado di trabou cu bo a bira incapacita pa traha. Bo dunado di trabou ta pidi directiva di APFA pa un evaluacion medico prome cu e retiro real. Despues di e evaluacion e comision medico lo presenta su conseho na directiva di APFA.


text:
KRALENDIJK – Sr. Mauricio Tobon ku ta presidente di s.v. Uruguay, ta sugerí pa hunga kampionato sin fanátiko numa i laga tur hende sinta trankil na kas serka nan famia i disfrutá di e weganan via LiveStream.
Ku esaki kumpliendo tambe ku e reglanan i di EBT i evitá tambe di bai den aglomerashon ku ta e problema ku e asuntu di Covid-19.
Esaki sr. Tobon a sugerí na FFB.
No tin ningun kontesta di FFB tokante esaki, tampoko ta konosí e pensamentu di e nuebe otro klupnan di futbòl den e kampionato, kiko nan ta pensa di esaki.
Den promé instante, loke nos sa, ku FFB momentu ku esaki a bin na vigor, a bisa ku no ta bai hunga sin fanátiko i ta spera te na momentu ku nos Promé Mandatario, Gezaghebber sr. Edison Rijna, bisa ku por hunga ku fanátiko.
Nos no sa kiko FFB lo bai bisa o kua ta e pensamentu awó ku un klup afiliá, den e kaso aki s.v. Uruguay, a hasi petishon pa esaki. Segun nos e lo mester bai reunion i tende kiko e otro nuebe ekiponan den e kampionato, ta pensa di esaki i laga mayoria disidí.
E ta un idea, un pensamentu ku a sali foí un klup miembro di e federashon di futbòl di nos isla ku ta s.v. Uruguay.
MAURICIO TOBON S.V. URUGUAY KE KAMPIONATO SIGUI SIN FANÁTIKO
KRALENDIJK – Sr. Mauricio Tobon ku ta presidente di s.v. Uruguay, ta sugerí pa hunga kampionato sin fanátiko numa i laga tur hende sinta trankil na kas serka nan famia i disfrutá di e weganan via LiveStream.


text:
WILLEMSTAD — Hurricane ta forsa un wega desisivo ora nan a gana Green Jewels den straight set 25-18, 25-15, 25-25. Hurricane a realisá ku no tin mañan i a apoderá di e wega i nan no e duna e hóben ekipo di GreenJewels niun chèns pa bini bek den wega. E seri pa un puesto den e play-off semi final ta empatá awor i djadumingu e kontrinkante di Shuatanari, ku a sali #1 den e buèlta regular, lo bira konosí .
Den e wega di klase A Femenino ku a tuma lugá ayera entre Xaverianen i Stakamahakchi, tabata Stakamahakchi ku a sali di e porta grandi pero papa soda paso e wega tabata realmente bon bringa pero al final Stakamahakchi a sa di skore e puntonan final. (27-25, 25-22) E seri aki ku ta mihó di 3 lo kontinuá djaluna awor den sala Errol Rooi.
E kampionato lo kontinuá djadumingu awor ku un kalendario kompleto kuminsando for 15.30 ku e siguiente weganan.
Fem Superior Hurricane v/s Green Jewels na mes momento Shuatanari lo enfrentá Watakeli. Mas lat lo tin e wega #1 di semi final klase A Maskulino entre GreenTiger v/s Titus i tambe Wata kontra Xaverianen
E último dos weganan lo bai entre Stakamahakchi i Watakeli den klase femenino Superior i Xaverianen v/s Stakamahakchi den klase Maskulino superior. Djadumingu lo kuminsá kobra un kos chikí pa wak e weganan GRANDI nan aki.


text:
E ultimo rapport di IMF ta confirma cu Gabinete Wever-Croes a hiba un maneho financiero y economico
Si no ta pa e pandemia, awe Aruba lo a conoce surplus despues di 12 aña
ORANJESTAD - Recientemente IMF a publica su rapport di nan evaluacion financiero y economico di Aruba den nan Article IV Mission di nos Pais. Den e ultimo rapport aki, IMF ta confirma cu Gabinete Wever-Croes a hiba un manehofinanciero y economico responsabel. Si no tabata pa e pandemia, awe Aruba lo a conoce un surplus despues di 12 aña cu nos Pais a conoce solamente deficitnan.
Den su rapport, IMF ta verifica cu e maneho financiero y economico di Gobierno tabata bay den bon direccion. E caminda cu Gabinete Wever-Croes a scoge pa baha debe y traha riba diversificacion di economia tabata uno prudente y corecto. A haci un trabou grandi pa baha un deficit cu a yegate na 444 miyon na aña 2012 na un surplus di 46 miyon florin na aña 2020 promer cu COVID19 a bati na porta di Aruba.
Aunke cu awor aki nos ta bolbe bay core algun aña cu deficit, Gabinete Wever-Croes a sa di traha un fundeshi fuerte paAruba su finansa publico. Ta di spera cu pronto Aruba sueconomia por reactiva y cu nos por yega atrobe na nivelnanresponsabel di deficit sigui atrobe pa surplus den un futurocercano.
E rapport di IMF por wordo lesa via e link:
https://www.imf.org/en/Publications/CR/Issues/2021/04/21/Kingdom-of-the-Netherlands-Aruba-2021-Article-IV-Consultation-Discussions-Press-Release-50175


text:
Durante e di dos Aruba Bank Student Chef Challenge
ORANJESTAD, Aruba: Diahuebs anochi a tuma luga e competencia di e dos Aruba Bank Student Chef Challenge, unda cu 5 studiante a competi cu otro y a gana experiencianan gastronomico pa ta chef den un cushina. Hopi di esunnan cu a presencia e competencia a keda asombra kico tur e participantenan por haci durante e anochi, esta “A night to remember” na The Ritz Carlton.
E participantenan tabata Karl Michael de Cuba, Michelaine Abreu, Jovianka Ridderstaat, Dwight Kelly y Tarine Saladin. Cada participante a haya e oportunidad di traha cu chefnan conoci na Aruba di e restaurantnan The Old Fisherman, The Kitchen, Tierra del Sol, The Mill y Gari Wasabi, kendenan a guia e participantenan. Diferente plato nan a train pa por a prepara nan mes p’e reto aki. Durante nan sesionnan di training, nan a haya diferente tip pa prepara platonan unico, exotico y delicioso.
Durante e anochi di competencia tur hende a keda asombra con lihe cada participante tabata traha, pero tambe con creativo nan tabata. Cada uno a bin cu platonan delicioso y diferente pa asina e huradonan por a purba. Esaki a pone cu e no tabata facil pa nan por a scoge e miho plato di anochi. Por a mira na nan cara cua plato nan a gusta mas cu otro y a duna cada participante un conseho pa sigui mehora nan mes.
Tambe nan a gradici e chefnan cu a yuda nan, kendenan a siña nan diferente tecnica y decoracion. Cada participante a demostra algo diferente e anochi y esaki a pone cu no tabata facil pa scoge esun miho, ya cu tur tabata enfoca pa ta e miho.
Aruba Bank ta manda palabranan di felicitacion na cada un participante pa tur loke nan ta haci y pa nan sigui lucha pa nan meta. Tambe ta gradici e chefnan pa tuma un tempo pa guia cada participante, e huradonan cu tabatin e tarea dificil pa scoge e miho plato y sin laga afo e publico cu tabata presente.


text: KRALENDIJK – Apesar ku di parti di RCN no a tende nada ofisial relashoná ku e desaroyo nobo di eliminá ZVK, fuentenan ku ta bon na altura ta menshoná ku fin di 2019, ZVK ta stòp di eksistí. Diferente organisashon ku ta traha huntu ku ZVK ya ta informá di e situashon ku entrante 1 di yanüari 2020 ta bin un organisashon nobo i ZVK ta disparsé. Entrante 1 di yanüari 2020 desishon ya ta tumá serka e ministerio di salubridat bienestar i deporte, ku lo lanta un direktorado nobo apart ku ta karga e nòmber “Zorg en Jeugd Caribisch Nederland “(ZJCN). E plan ta pa ZVK entrante 1 di yanüari ta hinká bou di e direktorado nobo menshoná. No ta konosí e motibu di e kambia drástiko, mirando ku ZVK ya ta eksistí mas ku 9 aña, for di despues di 10 di òktober 2010. Ta un realidat ku ZVK no tin bon nòmber serka kliente, kendenan konstantemente ta reklamá e forma ku ta trata nan. Spesialmente momentu di baimentu den eksterior pa trato médiko avansá. Aktualmente tin un disputa den korte entre ‘Zorg Groep BES’ i ZVK, despues ku ZVK a terminá e kontrato di trabou ku e tabatin ku ‘Zorg Groep BES’. Por tin diferente faktor ta hunga ròl ku Hulanda ta deseá pa desmantela ZVK. E motibu eksakto tras di e asuntu di desmatelashon di ZVK pa awor no ta konosí. Den seno di ZVK i Hulanda tin un diskushon kiko mester sosodé si ta mantené ku ZVK òf ta kambi’é entrante 1 di yanüari 2020 manera esaki ta plania. Notisia Live 99 FM ta sigui e desaroyo ku hopi atenshon.


text:
Dialuna anochi a drenta informe di un tiramento na un cas na Brazil, mesora a dirigi varios patruya na e sitio. Na yegada di e patruya a pidi pa presencia di ambulans cu maximo urgencia. Aki segun declarashon un persona den un auto preto lo mester a pasa y los tiro di leu. A pidi presencia di team forensico y tema investigativo pa por atende cu e caso aki. Dos ambulans a bini na e sitio y a atende ccu e victima rapidamente y a transporte pa hospital guia pa polis. Tur patruya a ser poni na altura pa tene bista riba caya pa e vehiculo envolvi den e tiramento aki.
Persona cu un tiro den cabes na un cas na Brazil.
9.21 pm central di polis ta haya notificacion cu un un hende homber a wordo tira na un cas na Brazil. Na jegada di e patruya ta bin encontra un persona tira abou den veranda cu un tiro den cabes.
E victima a wordo hiba cu maximo urgencia pa hospital y su situacion ta critico.
Mesora a pidi pa departamento di recherche, polis tecnico y slachtofferhulp.
E caso ta bao di investigación.
Pa Cuerpo Policial por resolve mas caso cooperacion y informacion di pueblo di Aruba ta hopi importante, pesey nos ta pidi si bo tin cualkier informacion yama nos tiplijn: 11141. Nos ta garantisa cu bo ta keda anonimo.


text:
IBiSA ta bay wordo restructura bek na un departamento pa deporte y movecion
Despues di mas di 20 aña IDEFRE tabata e nomber reconoci como e instituto di deporte di Gobierno pero na 2012 e Minister encarga cu deprote a cambia su nomber pa IBiSA y e la keda resorta bou di minister di salud, pero desde awe IBiSA ta bay bek na su principio cual ta deporte y movecion.
Minister Dangui Oduber a nombra un Management Team cu ta consisti di Sr. Edgard Erasmus y Sr. Wladimir Wolff cu tin conocemento di e principionan di IDEFRE y Sr. Chris Goedhart cu un background di maneho. E team aki a cuminsa cu e proceso pa yega na e cambio actual. Durante e proceso e ‘Management Team’ a sinta cu tur empleado di IBiSA pa tende nan inkietud y pa puntra nan opinion si hiba e departamento bek na su origen inicial cual ta deporte y movecion. Despues di a resumi a cuminsa e proceso y a duna Minister e conseho pa un cambio minimal sacando e seccion di Salud for di IBiSA cu ta haci e mes tarea di Departamento di Salubridad Publico.
Na 2021 por spera mas actividad deportivo y e instituto lo sigui cu Deporte Escolar, diferente careda, e proyecto di “Hoben Activo, Hoben Feliz”, IBiSA Kamp pa mucha y un oktobercamp pa hoben. Mirando e importancia pa deporte wordo practica na un manera responsabel durante e pandemia di COVID-19, IBiSA lo sigui cu su guia deportivo a base di e protocol di deporte. Nos por bisa cu tambe tin mas proyecto cu ta na caminda.
MT ta bezig pa traha un ‘samenwerkingsovereenkomst’ cu DVG, pa asina sigui promove un estilo di bida saludabel y activo den un manera integral for di gobierno. E hecho cu e departamento di salud lo no cay bou di IBiSA mas no kiermen cu deporte y movecion, come saludabel, bahamento di consumo di alcohol y sigaria y un bon salud mental no ta bay hunto mas. A base di e plan nacional di prevencion di malesanan no-transmisibel, IBiSA, DVG y otro stakeholders lo sigui traha riba diferente topico cu tin di haber cu un estilo di bida saludabel y activo.


text:
Entrante dialuna 29 di maart
Tur tres localidad di vacunacion lo ta habri dialuna pa diasabra
ORANJESTAD, Aruba –28 maart 2021: Actualmente e unico localidad cu tawata habri tur dia di dialuna pa diasabra tawata Centro Libertador Betico Croes. Club Don Bosco na Noord y Santa Teresita Center na San-Nicolas a traha ambos 3 dia den siman. Desde dialuna 29 di maart 2021 Santa Teresita y Den Bosco tambe lo ta bay ta vacunando di dialuna pa diasabra for di 8:30 pa 11:30 di mainta y di 2:30 pa 5:30 di atardi. Di e forma aki ta aumenta e cantidad di vacuna cu ta wordo duna pa dia aun mas. Actualmente ta vacunando un averahe di 1200 persona pa dia pero awor cu ta bay over na vacuna esnan cu malesa cronico of condicion di salud hunto cu profecionan cu ta bin den contacto cu hopi hende manera entre otro Korps Politie Aruba y Docentenan, ta nesesario pa amplia e capasidad di vacunacion pa dia aun mas.
Desde dialuna tambe MFA Savaneta ya no lo fungi como localidad di registracion mas, e localidad pa registra pa pariba di brug entrante dialuna 29 di maart lo bira Santa Teresita Center na San-Nicolas net pabou di misa na San-Nicolas. Orario pa registra na Santa Teresita Center ta di dialuna pa diasabra for di 8:30 pa 11:30 di mainta y 2:30 pa 5:30 di atardi.
E otro edificionan di MFA esta Santa Cruz, Paradera y Noord si lo sigui fungi como localidad di registracion.


text:
Mi por partisipá na boso ku e variante Dèlta di e vírùs di corona a yega Boneiru.
Awor akí nos por laga investigá variantenan di e vírùs den laboratorio na Aruba. Siman pasá nan a investigá 16 muestra. A resultá awor ku den mayoria di kaso ta trata di e variante dèlta i den algun kaso e variante alfa, esta esun britániko. Boso ta haña mas informashon despues den e siman akí.
E variante delta di e vírùs di corona ta plama na mesun manera via drùpel, pero ta hopi mas kontagioso. Mas biaha nos ta mira otro tipo di keho, spesialmente doló di kabes, i ménos biaha nos ta mira keho manera tosamentu i pèrdida di holó i smak. Hendenan ku no a pasa angua òf ku a pasa solamente 1 angua por bira mas gravemente malu debí na e variante dèlta. Nan tin un chèns mas grandi tambe pa resultá den hòspital. E tèstnan ku nos ta usa por indiká e variante dèlta bon.
Ta di gran importansia pa mas hende ainda pasa angua. I pa hende ku a pasa solamente 1 angua, bai pasa e di dos angua tambe. Ku e angua kontra corona bo ta prevení ku yùist ku e variante dèlta bo ta bira gravemente malu òf ku nan tin ku interná bo den hòspital. Si Si bo tin keho keda kas i yama 0800 800 pa traha un sita pa tèst.


text:
“MENS ERGER JE NIET LIVE” ta bay revisa e reglanan y trek lot.
Dia 13 di mei 2015 for di 7 pm – 10pm lo revisa e reglanan y trek lot pa sa ki dia ta hunga y cual color
cada grupo lo haya según e campeonato. Ta recorda algún grupo cu ainda no a confirma nan
participación, pa haci esaki liher promer cu dia 13 di Mei, sino otro teamnan cu ta riba wachtlijst lo
ocupa nan lugar. Ya e diferente grupo a cuminsa traha riba nan spandoek, uniform, borchi. Pa e gran
apertura di e campeonato di Mens Erger je Niet LIVE dia 22 di Mei.
Pa mas informacion por yama Eddie Dandlau cell:5662208
Of Chico Harms Cell. 5946862


text:
Fair Trade Authority Curaçao (FTAC) ta e outoridat di kompetensia ku ta supervisá kumplimentu ku e Ordenansa Nashonal enkuanto Kompetensia, ku for di 1 sèptèmber 2017 ta na vigor. FTAC ta kontrolá kumplimentu ku e prohibishon di formashon di kartel, e prohibishon di mal uso di poder ekonómiko I e obligashon pa mèldu konsentrashon.
Pa kumpli ku e tarea aki FTAC tin outoridat pa hasi investigashon i pa sanshoná violashon di e reglanan. Pero FTAC tin e tarea tambe pa duna informashon i konseho na empresanan, pa sòru pa esakinan mantené nan mes na e reglanan (nobo) di kompetensia.
For di momento ku e Ordenansa Nashonal a drenta na vigor na 2017 FTAC a dediká hopi tempu na duna informashon na empresanan, konseheronan I organisashon di empresarionan. Esaki pa medio di presentashonnan na midi na gruponan i/o empresanan individual, Webinars, foyetonan den nos tres idiomanan ofisial i via di nos wèpsait i presensia riba e plataformanan di media sosial.
Awor FTAC ta dal un siguiente paso den su esfuersonan pa informá dor di lansa un serie di video informativo animá. Na e momento aki e promé dos videonan ta riba e wèpsait di FTAC. Ku e videonan animá aki FTAC kier informá un públiko mas amplio tokante su tareanan i outoridat. Den un video ta splika di manera simpel i aksesibel e kontenido di e Ordenansa Nashonal enkuanto Kompetensia i e tareanan di FTAC i den e otro video ta splika e prohibishon di formashon di kartel.
FTAC ta invitá bo pa wak e videonan aki bou:


text:
KRALENDIJK – E hóben piskadó ‘Bul’ Silberie no ta kontentu e forma ku agentenan di KMar ta atendé ku nan komo doño di boto. “Ta parse ku nos komo doño di boto i piskadó no tin libertat. Ya ta di 2 bia ku ta sosodé ku KMar ta presentá na waf di piskadó na Playa Pabou i ta aktua komo si fuera ta algu ilegal ta sosodé na e sitio. Mi por djis menshoná nòmber di un otro piskadó ku tambe ta na e sitio, Jason Muller, i huntu nos ta hopi na e waf di piskadó. Simplemente nos tabata na e sitio pa wak kon e laman ta komportá, debí ku resientemente algu a sosodé i nos komo piskadó no tabata na altura i ku tur e konsekuensianan, momentu ku laman a bira brutu inesperá. Un pikòp di KMar a presentá na e sitio, i na mas okashon nan ta presentá i saka potrèt di e botonan.
E biaha aki nan a yega na e sitio i a tira klaridat di lus riba nos i a baha i aserká nos. Nos tabata 5 pèrsona. Un persona ku nan ta yama riba kaya ‘bieu’, a presentá serka nos huntu ku un ulandes Europeo. Nan a kuminsá pidi nòmber i sédula. Mi a kontestanan bisando: No ta posibel pa un hende bai laman òf sinta den libertat, kaminda nos tin nos boto? Mi a bisa nan ku ami no ta kla pa duna nòmber i aki nan ta menshoná; Si mi no bisa mi nòmber nan ta detenémi. Mi a bisanan nada malu no ta pasando i ta simplemente mi ta sinta wak mi boto. Nan a bisa si mi no ta sigui nan òrdu, nan ta yama mas patruya pa sosten, loke nan a hasi. Na tur nan a bira 4 persona ku a aserka nos pa posibel investigashon. Nan di si mi no duna nòmber nan ta detenémi. Mi a bisa nan mi no ta hasié. Mi ke mi trankilidat. Un di nan a menshoná mi nòmber, pues nan sa ken mi ta. Mi no ta hende ku ta bai prensa, sinembargo e kos aki a kuminsá molestiá hende. Si ke kontrolá, mester hasié tur kaminda, i no solamente na waf di piskadó na Playa Pabou. Nos no ta hasiendo nada inkorekto. Simplemente nos tabata wak e situashon di tempu, si laman ta bira brutu si òf no. Ami ta un di esnan ku konstantemente nan ta listra mi boto. No por obligá un hende pa duna su nòmber”, Bul Silberie a bisa.


text:
NOTISIA.
BONEIRU.
TURISTA PERDI FOR DI 5PM A SER HANJA 9 PM DESPUES KU BREAKINGNEWS DI LIVE FM A DRENTA.
Awe tardi e barku krusero regal princess a bandona Boneiru ku un pasahero menos ta trata di un homber ku no a regresa e barku bek na tempu.
Kapitan di e barku a bati alarma mesora na polis.
Un buskeda a kuminsa mesora pero no por a hanja e homber turista aki niun kaminda.
Hasta lo mester a detene un persona ku lo tabata tin kontakto ku e homber turista aki.
A trata di saka for di dje si e sa unda e homber turista aki lo por ta pero envano.
Despues ku pa 9pm Aimed Ayubi di live fm a hanja e info for di su fuente nan y a drenta ku e notisia mesora 2 hoben a meldu serka dje ku nan a mira e homber sinta na altura di e busto di Libertador Simon Bolivar.
Aimed a bai mesora eynan y a topa ku e homber ku tabata tin hopi dolo den pechu.
Mesora nos a hibe warda di polis ya ku nan tabata pidi su buskeda y a pidi ambulance mesora pa atende kune.
Danki Dios a enkontra e turista aki sano y salvo.
Boneiru por ta trankil.
NOTISIA KU BO POR KONFIA.
FUENTE: AIMED AYUBI.


text:
E miho reconocemento di un persona ta ora e ta na bida
Parlamentario Alan Howell ta di opinion cu no tin un miho reconocemento cu reconoce y balora e persona tanten cu e ta na bida. Esaki el a expresa durante e ceremonia na unda a reconoce Xander Bogaerts cambiando e nomber di Pieter Boer School situa na San Nicolas pa Scol Basico Xander Bogaerts.
E reconocemento aki ta extra special teniendo na cuenta cu esaki ta e scol cu Xander a bishita tempo e tabata bay scol basico y tabata un momento sumamente emocionante pa Xander y tur cu tabata presente n e celebracion special aki.
Howell ta indica cu Xander ta un role model pa nos deportistanan y studiantenan y sigur e merece e recconocemento aki.
Durante e ceremonia, Xander Bogaerts a haci un donacion na e scol di e bunita suma di 35 mil Florin, apoyando asina educacion na nos isla.
“Un pabien pa su famianan, fanaticonan y amigonan. Mi ta gradici gobierno y directiva di scol pa e reconocemento aki. Masha pabien my boy Xander Bogaerts”.


text:
beach games
-
News
Sander y Aksel ta conta di nan experiencia
Atletanan di beach Aksel y Sander ta conta di nan experencia den e World Beach Games na Doha, QatarRead More »
-
News
Aksel y Sander ta cay venci
Atletanan di Beach Tennis Aksel Samardzic y Sander Castro a cay venci contra di Rodriguez y Ramos di SpaƱa Un…Read More »
-
News
Prome World Beach Games a start
E prome World Beach Games a cuminsa oficialmente na Qatar cu un Ceremonia di Apertura unda cu a mescla cultura…Read More »
-
News
Tur cos ta cla pa e weganan na Doha
Atletanan di Beach Tennis Aksel Samardzic y Sander Castro ta cla pa start nan competencia manjan na Doha, Qatar. Hunto…Read More »
-
News
Prome training pa Lucien
Atleta di Open Water Lucien Peterson ta conta di e prome dia di practica aki na Rosario.#equipoaruba #rosario2019 Posted by…Read More »
-
News
Aruba ta cla pa competi
Aruba ta cla pa competi den e Weganan di Playa Sur Americano Rosario 2019 E prome grupo di atleta di…Read More »
-
News
Lucien a cuminsa cu su preparacion
E atleta di Open Water, Lucien Peterson a hasi su prome practica awe na Rosario. Despues di a jega awe…Read More »
-
News
Delegacion di Aruba ta na Rosario
Prome parti di e delegacion di Aruba ta completo Ayeranochi laat e ultimo parti di e delegacion di Aruba a…Read More »
-
News
Miras riba Aruba
E miras di Prensa Sur Americano ta riba Aruba. Apenas riba e prome dia di entrenamento ya caba e Prensa…Read More »
-
News
Prome practica pa Beach Volleyball Masculino
Atleta di Beach Volleyball Fransua Angela ta conta di e prome dia di practica na e cancha di Beach Volleyball…Read More »


text:
DTI ta será Diabierna 25 juni 2021 full dia en conexión cu dia di Eleccion.
Pa casonan di emergencia por jama na Tel: 5943778.
DTI su balie lo habri bek Dialuna 28 juni 2021 na e orarionan normal cual ta ;
Di 07:45am-11:30am y di 13:00-15:30pm.
Alavez DTI ta informa cu pa traha un afspraak pa keur un vehiculo di motor mester presenta personalmente na balie cu e siguiente documentonan;
Registracion di e vehiculo (Registratie DIMP).
Polisa di seguro di e vehiculo. (Imprimi, no digital).
E keuring ta costa Awg. 50,- y mester wordo paga ora traha e afspraak.
Dia di keuring e cliente mester trece e siguiente documentonan:
Registracion di e vehiculo (Registratie DIMP).
Polisa di seguro di e vehiculo valido. (Imprimi, no digital).
Recibo di DTI cu e fecha di afspraak.


text:
Dialuna atardi Minister Otmar Oduber a reuni cu trahadornan riba separacion di Luchtverkeer Beveiliging (Seguridad Aereo) for di Departamento di Aviacion Civil. E reunion aki tabata hopi positivo caminda e mandatario a aclarea diferente duda y preocupacion cu tabata reina bou di e trahadornan.
Ta asina cu for di basta aña caba e independizacion (loskoppeling) di controladornan aereo tabata den pipe line. ICAO a realiza diferente audit na nos isla y cada biaha tabata bin dilanti cu no ta deseabel pa e organo di control ta den e mesun organizacion di esun di trabounan di toren, nan a expresa na varios ocasion cu nan kier mira un separacion di trabounan di ehecusion cu esun di supervision y maneho.
Asina, despues di e proceso di reorganizacion cu a tuma lugar den Departamento di Aviacion Civil a yega turno pa atende cu e independizacion di controladornan aereo. Na cuminsamento di maart, Minister hunto cu Management Team di Departamento di Aviacion Civil a palabra cu lo bin cu un stuurgroep cu lo guia henter e proceso aki y siman pasa e mandatario a firma e Decreto Ministerial pa instala e stuurgroep aki.
Den e cuadro aki Minister Oduber a haya cu ta na su lugar pa sinta y reuni cu e trahadornan riba e proceso cu lo mester inicia proximamente. Durante e reunion aki e trahadornan a mustra nan preocupacion riba con lo ta e mihor forma pa structura participacion di trahadornan den e proceso. Aki e titular di Transporte na un forma transparente y habri a duna tur presente un splicacion di e pakico mester realiza e cambionan, a pone tambe riba mesa e diferente posibilidadnan cu tin pa loke ta trata participacion di trahadornan y a aclarea diferente duda cu tabata reina entre e trahadornan
Algo cu sigur a trankiliza e trahadornan ta cu tur hende cu kier bay den e structura nobo lo por haci esaki y cu no lo tin un procedura di seleccion. Ademas, Minister Otmar Oduber a sigura nan tur cu ningun hende lo bay atras den salario.
A keda palabra cu diabierna awor e trahadornan lo duna nan reaccion riba e forma cu nan a elegi pa nan participacion den e stuurgroep pa asina diamars otro siman e stuurgroep por cuminsa cu su trabounan.


text:
ORANJESTAD, Aruba: Davyck Franken ta den e grupo di scouting Casibari Jan Lobbrecht y a haya e oportunidad pa representa Aruba na Azerbaijan. Scouting Aruba a pidi pa 2 hoben lider activo den scouting pa representa Aruba den e World Scouth Youth forum Azerbaijan 2017. Mitchell Croes y Davyck Franken ta studia na Hulanda y nan a ricibi e oportunidad pa participa den e seminario.
Esaki ta prome biaha cu Scouting Aruba a ricibi e oportunidad pa duna nan voto den e conferencia mundial aki. E conferencia aki a tuma luga na e capital di Azerbaijan, esta Baku. Davyck Franken y Mitchell Croes a gradici Scouting Aruba pe oportunidad grandi aki y pe experiencia cu nan a pasa durante e conferencia grandi aki.
Lider di Unidad di Verkenners di Grupo Scout Casibari Jan Lobbrecht, Brian Daké, tabata sumamente contento cu e hoben Davyck Franken a ricibi e oportunidad aki pa bay representa Scouting Aruba na Azerbaijan. Davyck Franken ta un hoben cu ta assistent di Brian Daké, kende ta recorda cu e hoben tabata un verkenner, despues a bira un explorer y a crece bira un lider. Grupo Scout Casibari Jan Lobbrecht ta hopi contento cu e hoben a haya e oportunidad di representa Aruba.
E experiencia aki semper lo keda cu Davyck Franken y Brian Daké ta kere cu ta bon pe hobennan bay exterior, pa asina conoce otro pensamento y cultura di scouting mundial. Ta spera cu e hoben por sigui cu e mesun entusiasmo, pasobra por mira su contribucion positivo den su grupo y Scouting Aruba. Tambe ta spera cu mas hoben por haya e chens di representa Scouting den exterior.
Minister Schwengle tabata sumamente orguyoso cu Aruba tambe a haya e espacio pa por a vocifera nan punto di bista. A felicita Davyck Franken, su famia y tur esunnan cu a sostene den e logro aki. Minister Schwengle ta spera cu e hoben por ta un ehempel pa duna un aporte den e mundo di scouting di Aruba, pa cu esaki crece un tiki mas.
Aparte di deporte y educacion, scouting ta duna un persona hopi disciplina. Tambe scouting ta duna bo e formacion y ta guia bo pa ta un miho ciudadano den futuro. Ta spera cu esaki ta un empuhe pe mundo di scouting Aruba por sigui crece.


text:
09-2020 – Comunicado encuanto flexibilizacion di leynan laboral
Oranjestad – Camara di Comercio y Industria (KvK) ta propone pa e siguiente cambionan wordo aproba mas pronto cu ta posibel den e Leynan Laboral di Aruba.
Aruba ta wordo confronta cu un crisis economico severo pa motibo di e “lockdown” riba tur trafico aereo desde 16 di maart 2020. Esaki ta trece cune un perdida di 10 miyon florin pa dia. Gobierno tambe a indica den su presupuesto revisa cu e caida economico por prevalece te cu fin di 2020. Door di esaki mester tene na cuenta un total di 3.6 miljard Florin na entrada pa e resto di e aña cu lo no por conta cune.
Pa por mitiga e posibilidadnan pa un crisis social tuma luga pa via di e crisis economico, e ta importante pa e Leynan Laboral bira mas flexibel. E ta crucial pa e dunado di trabou ta tuma e decisionnan corecto y ta mas flexibel pa asina e daño cu sector di labor ta wordo confronta cune keda na un minimo. E siguiente puntonan por yuda yega na esaki.
- Un peticion na e Director di Directie Arbeid en Onderzoek (DAO) pa por termina un acuerdo laboral cu un empleado cu, mirando cu nos ta tratando un situacion di ‘force Majeure’, pa por wordo procesa y aregla. Di e forma aki e negoshinan por krimp in den tempo cortico pa por sobrevivi e periodo nos dilanti.
E decision di Gobierno pa no duna permiso pa por termina un acuerdo laboral, tin como consecuencia cu e empleado tin cu wordo kita di trabou of wordo manda cas sin pago. Den un situacion caminda e empleadonan den un forma masal, dicidi pa hiba e negoshi corte, lo causa cu e negoshi lo bay declara bancarota. Esaki lo causa mas daño na nos economia. Ni e empleado ni e dunado di trabou tin beneficio den un situacion caminda un negoshi tin cu cera y probablemente lo no habri su portanan mas. KvK ta opina cu lo maximo mester wordo haci pa por mantene e entidad registra na DEACI/KVK pa asina e reglanan permiti e negoshi por reactiva y brinda servicio realistico.
- Elimina articulo 1613 x lid 2 BWA. Esaki ta trece cune cu un dunado di trabou por tuma un empleado den servicio pa un tempo limita y renobabel. E ta importante mirando cu actualmente negoshinan no tin ningun garantia riba e viabilidad di nan negoshi. Alabes ta brinda e posibilidad pa negoshinan cu a krimp in durante e periodo di crisis pa por purba recupera den un forma flexibel y cu cautela. Si a caso ley no por haci posibel cu un empleado por drenta den servicio pa un tempo limita, e ora e recuperacion economico lo bay tuma hopi mas tempo. Fuera di esey, dunadonan di trabou lo tuma un posicion mas cauteloso pa tuma empleadonan nobo den periodo di incertidumbre economico, si no tuma pasonan pa flexibilisa e periodo y e intensidad di labor.
Introduccion di flexibilidad laboral ta facilita recuperacion economico. Di e forma aki, sector priva ta sigui riba e mes liña cu Pais Aruba cu si tin acuerdonan laboral pa un periodo defini pa su empleadonan. Ta remarkabel cu Aruba ta unico pais den Reino cu e limitacionnan aki cu ta aspectonan anticua.
Aruba, 7 di april 2020
Camara di Comercio y Industria (KvK)
Scroll To Top


text:
OranjestadDurante reunion cu Minister Otmar Oduber tabatin diabierna mainta cu United Airlines na Merca, e noticia positivo a bin dilanti cu nan lo aumenta nan frecuencia di vuelonan di uno pa cinco pa siman durante e zomer aki for -di Houston.
Minister Oduber a indica cu mientras cu den Caribe ta premirando un crecemento di aproximadamente 3% den cantidad di stulnan, na Aruba nos a logra supera e porcentahe aki cu dobel digito, yegando na un aumento di 14% durante e zomer aki.
Papiando di United Airlines, e mandatario a indica cu 3 aña pasa no tabata conta cu e vuelonan aki. Na 2013-2014 a cuminsa cu algun vuelo incidental den temprada halto, pero a base di e confianza grandi cu tin den e mercado turistico di Aruba, na december aña pasa United a dicidi di pone vuelonan frecuente. Nan a cuminsa bula tur diasabra mescos cu Southwest Airlines, for di Houston pa 2015, pero awor nan a anuncia 4 vuelo adicional, bulando tur dia cu exepcion di diamars y diahuebs durante e periodo di juni te cu augustus. Despues di esaki lo sigui negocia e vuelonan adicional, cualnan ta mustra un confianza hopi grandi.
Mas aleu Minister di Turismo a duna di conoce cu pa e temporada aki lo bay conoce un aumento di 12% den cantidad di stul for di Merca, Canada lo tin un aumento di 3%, Latino America (di cual Venezuela tin un rol importante) lo conoce un aumento di 18% y esaki ta significa un total di 112 mil stul adicional cu lo bay mira pa nos isla. Pa e mandatario, e aumentonan aki ta habri posibilidadnan hopi grandi pa nos isla y ta demostra e confianza grandi pa nos isla.
E mandatario a gradici tur e partnernan cu a contribui na e logro aki manera ta AAA, ATA y AHATA, mientras cu el a felicita comunidad di Aruba en general.


text:
DEN HAAG – Polis ta direktamente responsabel pa morto di Michel ‘Mitch’ Henriquez (42), famianan di e defuntu ta haña. Polis a detené e arubano violentemente durante un festival di muzik na Den Haag i el a muri den wikènt.
Potrèt ku a saka den hòspital djis promé ku el a fayesé ta mustra Henriquez ku su kara mal batí. No ta kla ainda pakiko polis no a duna asistensia médiko ora Henriquez a pèrdè konosementu durante di su detenshon. Rijksrecherche a tuma e kaso ofer i ta yama testigu pa drenta den kontakto ku nan i pa manda imágen. Hustisia a duna òrdu pa hasi outopsia.
Segun un testigu un polis a aserk’é pasobra e tabata hasi wega i bisa ku e tin un arma den su poseshon. Segun OM ta sigur ku e arubano no tabatin un arma.
“Un grupo di un dies polis ku tabata para mas leu a kere ku Mitch tabata resistí e polis ku a aserk’é i nan a kore bai seka dje”, Yvonne Tromp, ku te na último a keda serka Henriquez a bisa.. “A batié ku klòp den su garganta i riba su pianan, mientras ku otro agentenan di polis tabata ten’é abou na suela, kaminda un polis tabata usa su rudia pa primi Mitch den su garganta.” Otro testigu ta konfirmá e relato aki.
E imágennan di vidio riba social media ta sugerí ku Henriquez a pèrdè konosementu for di ora di su detenshon. Na promé instansha OM djadumingu a laga sa ku Mitch Henriquez a kuminsá sinti malu na kaminda pa warda di polis. OM a troka palabra di e deklarashon aki. Polisnan a kontrolá su pòls promé ku nan a bai kuné den un bùs di polis, pero nan no a dun’é asistensia médiko.
Preshon polítiko
For di polítiko tin preshon riba Hustisia pa krea klaridat tokante e kaso: Alfonso Boekhoudt ku ta representá gobièrnu arubano na Den Haag a tuma kontakto ku Rijksrecherche i for di Aruba a manda un karta pa entre otro miembronan di Tweede Kamer. Promé minister Mike Eman awe meinta a papia ku minister Ronald Plasterk (Relashonnan den Reino), i esaki a primintí e prome minister arubano ku lo bini un investigashon profundo. E alkalde di Den Haag Jozias van Aartsen entretantu a tuma kontakto un miembro di famia pa un kombersashon personal.
Protesta
Den social media a reakshoná ku hopi inkredulidat riba e aktitut ku tantu forsa di polis. Segun algun hende riba Facebook e kaso ta pone nan kòrda e siudat merikano Ferguson i e kaso di Rishi Chandrakasingh di 17 aña ku a fayesé pa motibu di violensia di polis. Na Aruba lo hasi un misa pa konmemorá Henriquez i na Den Haag a planeá un manifestashon. E famianan mes ta kontra di esaki, un subrina ta laga sa.
Segun amigu i famia Michel Henriquez tabata masha kontentu pa ta na Hulanda atrobe. El a bini Hulanda pa mira su tres yunan i e tabata spera di por haña un trabou pa por keda kria su yunan.
Sin komentario
Tantu polis di Den Haag komo Rijksrecherche ta ninga di duna komentario. Famianan ta prekupá pa e kousa di morto. “Nos lo tuma un abogado. E deklarashon di OM ta apsurdo i e no ta bèrdat”, ruman Germaine ta bisa. “Si no ta pasobra hende a filma e insidente polis por a keda mantené ku ta te ora ku nan tabata na kaminda kaba Mitch a bira malu i e ora ei e kaso aki lo no a haña atenshon di media tampoko.”
Outor John Samson


text:
ORANJESTAD, Aruba – 6 Juli 2020
Pa mas cu 3 luna largo Gobierno di Aruba y DVG a informa y educa comunidad henter encuanto e medidanan di proteccion pa preveni contra e virus di Covid-19. E medidanan ta ensera entro otro; mantencion di distancia di 1.5 meter for di otro persona, labamento di man frecuentemente cu awa y habon, evita aglomeracion di hende y si bo ta malo cu sintoma keda cas y tuma contacto cu bo dr di cas.
Pa cumpli cu e medidanan aki DVG a traha diferente protocol pa diferente sector, pa asina yuda haci e medidanan di prevencion mas comprendibel, practico y visibel. E protocolnan ta regla cu na entrada di cada localidad of establecimento mester tin handsanitizer accesibel pa e cliente, e establecimento mester tin señalnan di indicacion den forma di linea/ flecha riba vloer of borchinan pa regula e distanciamento entre clientenan. DVG ta urgi tur establecimento, localidad, organisacion y sector pa repasa un biaha mas e protocol cu ta conta pa nan y controla boso espacio si boso ta cumpliendo cu e medidanan y si tur material di indicacion tey y ta visibel ainda. Si esaki no ta e caso, mester renoba esakinan y percura pa cumpli cu reglanan di e protocol.
Awor cu Aruba ta habriendo su frontera gradualmente pa turista, ta hopi importante pa nos como comunidad cuminsa aplica loke nos a siña. E periodo di test a pasa y awor a yega e Realidad Nobo pa aplica e Normal Nobo. E normal unda cada uno di nos como individuo ta responsabel pa aplica e medidanan di proteccion si nos kier proteha nos mes y nos famia di Covid-19. Cu habrimento di nos frontera, gobierno a percura pa un bon systema di screening y conrtrol na nos Aeropuerto, sinembargo apesar di e control aki nos mester ta conciente cu un mimimo di casonan por logra pasa toch. Esaki pa motibo cu tin un periodo di incubacion di 2 siman cual ta haci cu un persona no tin suficiente virus ainda ta dificil pa e wordo detecta y test positivo. Pesey e reglanan di comportacion y medidanan di proteccion tey.
Nos suplica ta na comunidad completo, si bo ta aplicando e medidanan di proteccion, SIGUI haci esaki cu discplina. Na esnan cu e ultimo tempo a descuida y no ta aplicando esakinan mas, e momento a yega pa cuminsa aplica esakinan atrobe.


text:
Problemanan no ta di mandatario so
Trabao no falta den e prome siman di gobierno nobo. Circunstancia ta haci cu varios asunto urgente no por warda, pa haci estudio y analisis extensivo. Por ta cu no tin un solucion a corto plaso, pero importante ta cu por mira cu tin atencion y ta move. Un bon ehemplo ta e problema cu a crea cu e trabao di drecha caya den Havenstraat.
E departamento concerni a djis dicidi di dal e caya cera, sin ningun consideracion cu e trafico den centro di ciudad. No ta straño anto cu e fila riba e caminda principal di Cas di Cultura te na ex edificio di DOW tabata un desastre completo den e ultimo dianan. A cuminsa yobe keho y critica di tur banda y e ministro apenas instala mester a duna un respuesta…
Su reaccion tabata acerta, pero no tabata algo nobo, innovativo, mas bien algo di sentido comun cu e dirigencia di e departamento mes tambe por a pensa, pero no a hacie. Si nos memoria no ta faya nos, algun tempo pasa, cu a surgi e pregunta kico pa haci cu trafico pa por realisa e rotonde na Caya Betico Croes, dilanti unda tabata Marathon, nan mes a bin cu e idea di realisa e trabao durante anochi y den fin di siman, causando asina hopi menos molester pa trafico. Pakico den e caso aki e mesun idea briyante no a bin dilanti?
Ademas, e problemanan ta bay mas leu cu molester di trafico so. Despues di tur e problema cu awa na e rotonde nobo na Cumana, ta bin resulta awor, por lo menos esey nos ta lesa den prensa, cu lo mester traha un duiker grandi banda di edificio di Kooyman, pa soluciona e problema di awa na e rotonde. Kico e sabionan di DOW kier conta nos? Cu nan a traha plan pa un destaho publico, cu participacion di empresanan internacional, cu supuestamente mester tin bon reputacion tambe, anto niun hende no a corda cu e tereno mas abao na e rotonde lo mester tin salida pa awa acumula? Ora como laico bo para na e rotonde, y bo wak pazuid, bo no ta mira un halto ey cu ta core te na rotonde di Tarabana? Niun hende no mester ta ingeniero pa por deduci cu mester bin un solucion pa deshaci di awa cu ta bay acumula eynan. E siguiente pregunta ta: ken mester carga e gastonan extra di esaki?
Tur esaki ta haci nos corda e otro chasco grandi cu nos tabatin recientemente, di e proyecto di hospital, unda tambe por arte de magia a lubida cu un hospital lo mester un algo cu yama sala di operacion? Den tur e cosnan aki, ta dos posibilidad tin: of nos tin un departamento cu no ta capacita pa haci su trabao debidamente, of e cosnan aki ta sucede deliberadamente. Nos no ta kere cu ta e ultimo posibilidad aki. Y si ta e prome opcion, esey ta unda si por tuma accion pa percura cu ta tuma decision clave a base di conocemento. Den ambos caso, e asuntonan aki ta costando e comunidad un monton di placa extra, net algo cu nos no tin y no por haya fia mas tampoco.
E mesun ministro tin awor tambe e problema di e dump di Parkietenbos na su encargo. Y, sorpresa: e ultimo rapport, segun e mandatario, ta data di binti aña pasa… Nos no tin motibo pa duda di su palabra, y esaki ta yama atrobe hopi pregunta. Manera: kico e gerencia di e servicio aki tabata haci anto? Djis recolecta desperdicio, hiba dump, y punto? Cu e problema creciente di e dumpnan ilegal riba henter e isla cu tambe ta sclama pa un solucion, no a invita e ministro pa un walk in the park.
Otro asunto cu e mandatario por bay atende, ta e problema di destruccion di naturalesa na Sero Cristal, unda e recien lanta fundacion di e vecindario a tuma accion, si mester legal, pa para e responsabelnan di e destruccion aki. Atrobe aki nos ta tende e keho di e vocero di e fundacion, cu nan no ta logrando nada cu e departamentonan cu mester ta involucra, y ta parce cu ningun instancia tin un idea, o gana, di haci algo al respecto. Atrobe, kico esaki ta, ineptitud of algo pio? Talbes ainda nan ta bao influencia di e modo di opera di e ministro anterior, cu tabatin como custumber pa haci tur cos pa robes? Of ainda ta existi miedo pa actua?
Pero, pakico tur e critica pisa aki riba e funcionarionan concerni? Djis pa gana di critica? No, esaki pa ilustra cu mehora gobernacion no ta un cuestion di cambia gobierno, di cambia mandatario, y nos ta cla. E deficiencianan den e departamentonan ta hopi grandi y ta exigi accion contundente di e mandatarionan. Cu esaki nos no ta papia di persecucion politico, pasobra nos den mayoria di caso no ta ni na altura mes di e afiliacion politico di un funcionario, si acaso e tin uno. E tarea den gobernacion no ta di baha gasto so, sino tambe di mehora trabao. Nos ta desea e mandatarionan hopi sabiduria.


text:
E lansamento na Aruba pa cera conoci cu e perfume nobo di Lancôme a tuma lugar na PENHA Aruba situa riba Plaza Daniel Leo. Un evento espectacular cu a representa e esencia di e fragancia, IDÔLE, cu su toke di elegancia y feminidad den e color rose gold como e dress code. E invitadonan a ricibi un trato VIP for di ora nan a yega, unda cu tabatin valet parking. E Plaza a haya un twist pa e anochi aki, unda cu Perfect Team Event Planners, a comberti esaki den un esfera elegante y festivo.
Pa e anochi special aki tabatin un lounge area special pa e invitadonan di revista FOCUS, unda nan por a sinta y combersa, mientras a sirbi nan un delicioso prosecco of biña. Tropical Bottling a crea e cocktail special, #WeAreTheFuture, manera e hashtag di IDÔLE, traha cu un receta exclusivo cu Bombay Gin. Cerca di e booth di e cocktail tabatin e DJ booth cu e DJ femenino, Xuxa Borges, cu a entretene cu su seleccion escogi special pa e evento. Un sorpresa tabata e presentacion di e grupo di baile, Energy Dance, cu a haci un show innovador di LED.
E invitadonan por a saca potret na e backdrop y na e 360 Photobooth di Elite, unda por a traha un video, cu ta graba 360 grado y despues den algun seconde ta hay’e den bo email. Hopi gusta tambe tabata e spiel cu e logo di IDÔLE pa saca selfie cu sigur tabata un highlight di e anochi.
Esaki tabata den harmonia cu e perfume cu su boter cu ta un di esnan di mas fini y ta manera un Smartphone, cu ta hacie super ‘instagrammer’, cu e sensacion cu bo ta sacando un selfie of boomerang. Sigur un anochi dibertido pa e lansamento di un perfume, cu ta e simbolo nobo di un generacion.


text:
Police
Home Police
Auto a bolter den Franse Pas y casi un ora despues Chauffeur a pidi...
Franse Pas: Diasabra algo pasa di 1 'or di merdia chauffeur di un Ford Edge, pa un motibo of e chauffeur a perde control...
Ladronicia di tubo di koper for di meter di awa cu ta ariba caya
Emanstraat - Diasabra mainta algo pasa di 8:30 polis a wordo pidi na un adres den Emanstraat. Eynan lo esnan encarga cu e percela...
Vice Presidente di Contraloria General di Aruba ( ARA), deteni na Burger King pa...
Kamerlingh Onnestraat,Oranjestad Diabierna algo prome cu 11'or di anochi, presencia di polis a wordo pidi cu urgencia, pa un homber burachi cu ta haciendo super...
Polis a bay pa un homber cu tabata maltratando un dama den cura di...
Aliviostraat, Diabierna algo prome cu 8'or y mey di anochi, presencia di polis a wordo pidi na un cas. Pa motibo cu un homber...
Chauffeur hoben bou influencia a keda deteni despues di a ocasiona un accidente
Bubali: Diabierna algo prome cu 8'or di anochi, despues di un asistencia na Washington un patruya di Noord ta topa cu un accidente riba...
Jason su reaccion ora a puntre si e tin handgranaat: “Si mi tawata tin...
Oranjestad/Zeewijk - Dialuna anochi despues di un persecusion largo ariba lama door di un conoci di polis yama Jason, esaki a bin termina na...
Chauffeur a bira malo tras di stuur y ocasiona un accident
Ser'i Teishi: Dialuna den careda di 7'or y mey di mainta, presencia di polis y ambulance a wordo pidi riba Green Corridor/ Ser'i Teishi,...
Persona herida na tanki di Alto Vista no tawata tin ningun herida di bala
Oranjestad - Sra. Rasmijn cu ta vocero suplente di Cuerpo Policial a splica, cu persona herida na cabes no tawata trata di ningun impacto...
Un persona herida den accidente na Bubali
Bubali - Diabierna atardi den careda di 5'or polis y ambulance a bay e crusada na altura di Bubali Comercial Center, pa un accidente...
Dama a pega soña tras di stuur y cay cu su auto den greppel...
Hato - Diabierna mainta pasa di 10'or polis y ambulance a bay altura di Elmar na Hato, unda cu un Nissan March a cay...


text: Bo ke bai hasi negoshi na Boneiru, pero ainda bo ta buskando kontesta riba sierto preguntanan. Kiko mi tin ku tene kuenta kuné ora mi ke kuminsá un empresa na Boneiru? Kua forma hurídiko ta pas mas mihó serka mi idea i na unda mi mester akudí pa un eventual finansiamentu di mi empresa. Tur loke bo mester sa promé ku bo kuminsá un negoshi bo ta haña aki. Si akaso bo mester di mas informashon, no duda pero tuma kontakto mesora ku nos pa medio di imeil, telefon òf pasa un ratu serka nos. Ku hopi plaser nos ta yuda bo!


text:
Ayera algu despues di 1 am a tuma luga un robo basta stranjo na un casino lokal aki na Boneiru.
Un dama di fam B ku lo tabata di bishita den e casino a probecha di e situashon ku no tabata tin ningun dealer den e dealers room y a drenta bai paden y a horta tur kos ku tabata tin den tas di e dealernan ku ta traha na e casino .
Despues di a hasi tur e tas nan bashi den dealers room ela hinka tur kos ku ela kwe den un solo tas y kana sali for di e casino manera nada no a pasa.
Ora ku e dealernan a yega den dealers room nan a bati alarma y mesora a bai revisa e grabashon di den e casino y mesora por a konstata ku e dama di fam B aki a drenta den dealers room y komete e robo.
Polis a presenta ayera nochi mes na e casino pa tuma nota di e kaso y awor mester bai over na detenshon di e dama aki.
FUENTE: AIMED AYUBI.
NOTISIA KU BO POR KONFIA.


text:
Dia 17 di oktober ami tawata tin e
honor pa hasi un entrevista cu
Nancy Heinze. Nancy ta jui di
Señor Piet Heinze i Corry Erveraers. E
motibo cu ami a dicidi di papia cu
Nancy te e motibo cu e ta hasi hopi
pa personanan cu menos recurso den Weert. Bon dia Nancy, na prome lugar mi kier a gradicibo pa por a hasi e entrevista cu bo persona. Laga nos cuminsa pa conta nos ken abo ta.
Bon dia Roy, pa mi ta un honor i placer cu bo kier a hasi un entrevista cu mi persona.
Ami ta Nancy Heinze 46 aña di edad i ami tin un jui homber cu jama Shaquille Heinze di 22 aña di edad.
Un paar di aña pasa nan a constata cu bo tin e malesa cu jama Fibromyalgia. Sigun cu ami tin entendi cu esaki ta un problema crónico cu ta causa hopi dolor na bo músculonan. Kiko bo por conta nos di e malesa aki?
Esaki ta un malesa den bo musculonan i e skarnirnan den bo weso. Hunto cu esaki bo tin hopi side afect nan. Entre otro hopi cansancio, casi bo no por cana. Bo por considere como un enfermedat rematismo. Banda di esaki mi tin mas problema cu salud. Mi tin un deficit na vitamina B12 si bo keda cana hopi cune bo ta perde forsa i tin hende por fallece na e problema aki. Tur siman mi tin cu ricibi un hangua pa esaki. Fuera di esey mi ta sufrí tambe di e malesa Tietze esaki ta un enfermedat cu problema den pecho i lomba. Esaki ta dunami hopi dolor ora mi mester tosa of suspirá fuerte.
Okay Nancy esaki ta bo storia di bo malesa. Toch mi ta wak cu bo ta hasi hopi pa otro, conta nos di esaki.
Debi na mi malesanan mi no por sinta keto i esaki ta dunami e motibo pa juda otro. Vooral hende nan cu menos recurso. Hopi hende no sa na unda pa bai i kiko pa bisa. Vooral hendenan cu menos recurso tin biaha tin berguensa pa conta nan storia. Akinan ta caminda cu mi ta bai juda nan. Aki na Weert tin mas pobresa cu hendenan sa.
Fin dia aña tambe bo ta hasi hopi pa bo hendenan cu no por fiesta dianan di fiesta como debe ser. Con abo ta judanan?
Ami a cuminsa cu Kerstpaketten actie, esey kiermen cu si bo tin algo na bo cas cu bo no ta usa bo por trese nan pami. E ora ami ta parti e comestible nan pa e hende nan den necesidad. Awendia nos a pone den man di Weerter Minima Groep pasobra esaki a bira hopi trabow pami. Awe dia 17 di October toevallig ta dia di hende pober. Aña pasa mi a entredusi un Soepfestijn, esaki ta nifica cu nos ta traha 4 diferente sopi cu stokbrood i di e manera aki tur hende por bin cu nan mes un tayo pa come sopi hunto cu otro. Awor aki Weerter Minima Groep Aanschuiftafel i Keent Onderneemt ta hasi esaki.
Tambe nos a ricibi ajudo di Praktijkonderwijs Het kwadrant. Nan ta traha regaldo pa nos por parti ora di un bijeenkomst cu jama aanschuiftafel. Asina Weerter Minima ta trese hendenan hunto pa hasi algo pa otro. Como eksperto di eksperencia mi ta papia cu instancianan pa wak kiko nos por hasi hunto pa nos hendenan.
Nancy fin di aña ta jegando na nos porta. Kiko bo deseonan ta? Esaki ta hopi pa menciona. Ami kier pas i pa hendenan juda otro. Ami ta spera pa ningun hende pasa dianan di fiesta nan so. Pa ami ta hopi importante pa comunidat sa kiko pobresa ta hasi cu famia i principalmente e juinan chiquito. Vooral nos hobennan ta pasa hopi trabow debi despues di lagerschool ja nan haña nan den debe pa por sigi studia.
Nancy danki pa tuma bo tempo pa conta nos un tiki di bo storia. Mi ta deseabo pronto recuperashon cu bo salud.
Roy “ Arubiano” Kelly


text:
Premier Evelyn Wever-Croes hunto cu embahador di Reino na Nacionnan Uni sra. Joke Brandt.
Gabinete Wever-Croes
Premier Evelyn Wever-Croes hunto cu embahador di Reino na Nacionnan Uni sra. Joke Brandt. Den reunion cu sra. Brandt mi a splica e vision di nos gobierno nobo y con nan por asisti nos desde New York. Nos kier logra cresemento economico na Aruba y aki tin hopi oportunidad. Hunto cu e oficina di sra. Brandt, nos lo sigui atende cu esaki den e tempo nos dilanti.
Contento di por traha cu un hende muher den e posicion clave aki


text:
ORANJESTAD (AAN): Parlamentario Endy Croes ta lamenta masha hopi e hecho di e nivel cu Mike Eman ta hiba politica. No solamente Mike Eman pero tambe henter Fraccion di AVP.
Diabierna ultimo Parlamento tabata tin riba agenda presupuesto 2021. AVP tabata afwezig henter e reunion.
AVP a briya cu nan ausencia: Momento cu reunion a inicia AVP tabata haci politica barata cu dolor di werksternan di SKOA cu ta den un problema kendenan tabata otro banda di caminda dilanti Parlamento. Enbes di drenta Parlamento debati y pidi pa aloca placa den begroting pa e werksternan Mike a dicidi pa hunga wega politico barata cu nan dolor.
No obstante Mike Eman mester ta den sala como cu e reunion ta inicia 9:00 am Mike Eman y Mike de Meza y Mervin Wyatt-Ras a escoge pa ta pafor di sala.
Mike a instrui e dos “nobatonan” Gerlien Croes y Ryçond di AVP sin experencia pa nan so drenta sala. Presidente nobo Edgard Vrolijk kende porcierto a dirigi e reunion cu caracter y ta un manera hopi profesional despues di a toca e Himno di Aruba y a habri e reunion a tuma nota cu ningun hende a skirbi nan nomber riba e sprekerslijst y corectamente na e momento ey a sera e lista di oradornan.
Na e momento ey e “nobatonan” Ryçond, Gerlien, Mansur y Sra Gunn a puntra kico ta pasando y a core bay pafor pa busca Mike Eman. Tanto Mike Eman y Mike de Meza a core drenta sala pa un minuut a sabiendo cu nan a faya y a ordena Gerlien y Ryçond pero tambe Mansur pa bandona sala.
Asina Ryçond, Gerlien y Miguel Mansur tur riba ordo di Mike manera algun “carne” a bandona e sala. Pa e bienestar general partidonan MEP y RAIZ a haci un apelacion extraordinario na Presidente pa honra e “nobatonan” oportunidad pa hiba palabra aunke cu nan a faya.
Na un manera “gentil” e Presidente di Parlamento Edgard Vrolijk a bay di acuerdo unda Gerlien Croes y Mervin Wyatt Ras kende a yega hopi laat a hiba palabra. Lamentablemente manera cu nan a termina nan a bandona sala den oranan di mainta y AVP nunca mas a bolbe reunion.
Ora a kere cu Mike Eman lo para pa su votadornan y trece su criticanan riba presupuesto den Parlamento manera e ta haci den prensa a resulta cu Mike Eman y AVP tabata “spoorloos” pa e resto di dia.
“Manera costumber Mike Eman a bay yora cerca su amo Patrick Paskel y Speed na e radio di Mimi. No por lubida cu Mike Eman a paga Patrick Paskel cu Speed 8 miyon Florin di plaka di pueblo durante 8 aña di AVP. Pues no por spera otro ta di con Mike ta yora ayabanda enbes di ta den Parlamento.”
Mike Eman no a firma ni presentielijst: Como un ex-Promer Minister di Pais Aruba aunke Bo a desgracia e lugar aki financieramenta, Bo mester ta conosi cu reglamentonan di Parlamento paso Bo tabata Parlamentario tambe antes. Mike Eman a drenta sala pa saca su (2) Parlamentarionan di AVP afor. Berguensa mas grandi ta cu ni Mike Eman tampoco Mervin Wyatt Ras (ex presidente di Parlamento) no a firma e presentielijst.
Net esnan di AVP cu ta critica cu presupuesto ta laat y no ta aproba. Wel pa corona e obra despues di mas di 12 ora den Parlamento tratando e presupuesto na final momento di vota AVP atrobe ausente y no tabata tey. Den e presupuesto aki a aloka entre otro plaka pa FASE, Loonsubsidie y MKB steun te cu december 2021.
En realidad Mike Eman y AVP ta stima e pueblo aki? Esaki ta e politica cu Mike ta siñando Gerlien Croes y Recond e nobatonan cu a priminti un cambio den AVP. Foei Om. Ora un di nan pasa “bababo” riba caya recorda nan cu nan No tabata tey tampoko a vota pa e ayudo pa pueblo den presupuesto 2021. Pueblo a vota pa boso traha y no cobra dineral sin traha. Tanto esun den KIA na Santo Patia Benny Sevinger y 6 Parlamentarionan cu no a traha diabierna mester pone man na nan curason y duna e plaka ey na por ehempel Imelda Hof. Dieptriest.
https://diario.aw/categories/noticia/politica/mike-eman-a-saca-e-nobatonan-gerlien-croes-y-rycond-e-nobatonan-for-di-sala#sigProIdc45b93fee7


text:
"Noble first" e ta un Tema di 1xBet. Tin Diferensia pa hopi otro adorno di apuestas 1xBet for di Prinsipio e Apuestas deporte, e Produktonan di versión di telefon pone móvil, ta e remente tin akshon di kastigu. Pasobra e Splicacion un di e mihó awor e Produktonan oropeo disponibel na Apuestas deporte Oferta di Apuestas deporte.
Uza e 1xBet Splicacion di nota, i pa kiko nan no tin nada ku tabata deskargá, ta mustra mi kortiku Resúmen.
- Rápido, pa entre used:
- Instala e Splicacion di Android!
- Android 4.x òf höherInstallieren di Splicacion di phone!
- los 7.x òf patras
1xBet App - Splicacion
1xBet ta un bèrdat Geheimwette den e kasnan di apuestas, ta ku e mester prinsipalmente na diferente Merkado e ta meresé. Te 1.000 diferente opcion di pasa pa e Wega. Ademas, mas grandi 220 Skohe e metodo di pago.
- Liber Tributo Na Pasa
- Grandi Splicacion
- Pago Rápido
Por ta asina, risibí e 1xBet Splicacion. Mañan e Pasonan, na Splicacion di apuestas
Telefon
Guia di Móvil, hasi lis den nos Boton òf sigui e Loke e Página móvil ta habri - sin Deskargá òf Buta.
Registrá
Di Antilla awor mustra un Boton bèrdè ku Palabranan "Registrá" ariba. Hasi lis den e i e Formularionan di inskripshon ta habri. Bo por centrale di kuater Tio diferente ta registrá, den nos 1xBet Prueba di representá breve.
Pone
Pa Depósitonan di mas grandi 200 Eleccion e metodo di pago, include diferente Tarea di credit, Skill, Meter, Paysafecard òf Papa. Lamentabel no ta Papa.
FAQ - e prinsipal Preguntanan i Kontestanan di 1xBet App
Mi tin ku tabata deskargá e Splicacion òf buta?
No, 1xBet ofresé un Version móvil gusta yamá "Splicacion ib" di. Ku otro Palabra, e Splicacion tin e mesun Servisio ku e Splicacion original, ademas di ku e Splicacion no deskargá òf mester buta.
AufmerksamkeitDie 1xBet Splicacion riba e Capture no ta prosedente di Profesor!
E Splicacion ta liber i seif?
Mas importante ta, e Uzo di esaki Splicacion e ta seif, pasobra mi no ta Encarga di Archivonan ku tabata deskargá i pone e, ma implementa e 1xBet habri e Página, ku mas haltu standard Riba e ta. Independiente for di Nan regular di Internet no Akusashonnan.
No idéntiko 1xBet di times?
Den e Capture tin dos Splicacion ku e Nomber na "1xBet Opcion di" i "1xBet Calcula". Dos provee e Profesor no ta i no tin Derecho riba Wettsteuern. E correa Splicacion di, den e apuestas 1xBet, mi no ta gusta Version ta Encarga anunsiá.
Bo ta funcion di Pago na kla Telefon móvil?
Implementa telefon e Zahlungsmenü den e Estado di inisio di sesion i coleccion e metodo di Pago di mashá. Tur 1xBet-metodo di Pago ta e miles.
Kiko ta nifiká e 1xBet APK-Download?
E usuario ku Positivo Android, APK encarga di Archivonan i Splicacion di su Telefon buta. Di Archivo apk ku a hañ'é riba e Página 1xBet.
Pa e Instalashon na permití, mester Di confederación Riba di Telefon practicamente flor, ta e outomátikamente e Deportivo mas vulnerabel pa Tráfiko no ta anhelá. Parcialmente, mi ta kere, pa apk no ta sufisiente, instrukshonnan na pa Splicacion sin di Instalashon union direktamente.
Mi tambe lo tin un sirbishi gratis di 1xBet Bonifacio di e Telefon móvil pa ekspresá?
Sí, no tin Problema. Tur, e regular na het móvil di apuestas, risibí na Calidad, regularmente, un Bon additional-Met.
Mi a aseptá di tur e Oferta di access?
Sí, Ademas di Apuestas deporte, tambe ta un Sino mi ta Biba. Wega di tragamonedas dispone.
Bo ta hasi Deportivo ta ehekutá e 1xBet Splicacion?
Nos ta e version na telefon móvil ku éksito den konosínan sitemap Aparato los, Android, Windows Home i Bakker Boso prueba. Esaki Splicacion ta, por susto, no solamente pa e Telefon miles, sino tambe pa Tablets manera un iPad of Tablets Gala.
Kiko Navegadores di internet mester di utilidat di Splicacion?
Si Utilidat Google Home, Sufri, Efektivo, Firefox of Internet Explora, no ta diferente for di un Splicacion. E sentensia di e 1xBet Splicacion
E Hasi Na, e 1xBet di Poko ta er na telefon Móvil ta pone, pa loke ta real. Esaki Splicacion bill kla a bai di Oro,, bo ta fásil. Dianan Di Karga Rápido, bon Depósitonan i Retiro ta sigurá na, ku esaki versión di telefon móvil na mas fuerte di Negoshi.


text:
Prinses Wilhemina Fonds ta pará mei mei di sosiedat, pesei kolaborashonnan ku partnernan di sektor impresarial, gobièrnu i e sektor di salubridat ta esensial pa por yega na e metanan di no solamente PWF pero tambe na e metanan di e otro instansianan. Huntu ta traha riba e meta di: kombatí kanser.
Partner i Spónser
“PWF i MCB ta lucha huntu pa kanser na Korsou. Aparte di a pone fondonan disponibel, MCB a hasi nan edifisio históriko disponibel na PWF for di 1985”.
“PWF huntu ku Ride For The Roses ta hasi hendenan mas konsiente tokante di kanser. Aparte di esei ta kolekta sèn pa PWF pa medio di spònser i donatornan”
“Resientemente First Caribbean int. Bank a desaroyá proyektonan pa rekoudá fondo ku lo keda organisá dos biaha pa aña, pa asina por yega na rekursonan pa PWF”
PWF ta sostené e departamento di onkologia di CMC ku aparatura ku ta duna un aporte na mehoransa di e kalidat di bida di pashèntnan di kanser na Korsou.
Fundashon Prevenshon ta un sentro di investigashon pa kanser na boka di matris, kaminda ta pone hopi atenshon na detekshon trempan di e kanser. Ta hasi esaki dor di duna informashon tokante di e importansia di hasi un HPV- tèst. Tur dos organisashon ta sostené otro den e kuadro aki.
Fundashon Wit Gele Kruis huntu ku trahadónan sosial di PWF ta guia pashèntnan, despues ku nan a sali hospital i mester haña kuido na kas of den un ‘hospice’.
Thuiszorg Banda 'Bou huntu ku trahadónan sosial di PWF ta guia pashèntnan, despues ku nan a sali hospital i mester haña kuido na kas of den un ‘hospice’.
Un fundashon ku ta purba trese kanser na atenshon di pueblo pa medio di obranan teatral, pa asina kibra e tabú di kanser na pechu.
Fundashon R.O.S.A. ta sostené pashèntnan di stoma, di kual hopi ta pashènt di kanser. Ta organisá seshonnan di informashon mensual pa e pashèntnan aki.
PWF a aportá finansieramente na e ‘hospice’ pa pashèntnan terminal.
PWF ta sostené e ‘hospice’ finansieramente pa e kuido di pashèntnan di kanser terminal di menos rekurso na Korsou.
Un protokòl di kolaborashon realisá entre PWF i Fundashon Ronald Mc. Donald House Charities Curaçao pa asina hasi tur areglo tokante di muchanan malu mas efisiente, na manera ku e muchanan i nan mayornan por haña ayudo mas lihé.
Hopi pashèntnan di kanser ta haña ayudo na e instituto aki.
Curaçao Heart Foundation den kolaborashon ku PWF, FMA i GMN ta traha riba e maneho anti-humamentu na Korsou.
Ministerio di Salú, Medio Ambiente i Naturalesa den kolaborashon ku PWF, FMA i Curaçao Heart Foundation ta traha riba e maneho anti-humamentu na Korsou.


text: KRALENDIJK – Outomobilistanan hopi fadá a ekspresá nan mal kontentu, kaminda nan mes a disidí pa drecha e kaminda di Hanchi Amboina. Ta trata di un kaminda hopi usa i esaki ta den super mal estado. E hendenan mes a opta pa yena e burakunan ku ta mas grandi, sinembargo tin mas ku ta rekerí atenshon. Ta un situashon fastioso ku no por warda mas riba gobièrnu pa drecha e kaminda. Esaki debí ku nan outo ta keda perhudiká, momentu ku ta hasi uso di e kaminda, ku tin buraku hundu. E hendenan a aliviá e situashon ayera anochi, yenando e kaminda ku tera. Ta un alivio temporal, i ta na gobièrnu pa tuma su responsabilidat pa drecha e kaminda di un manera duradero. Suidadano Frederick Ford ta e persona ku huntu ku algun otro a tuma e inisiativa, i a kuminsá yena buraku riba kaminda. “Mi a tuma e desishon pa yena e burakunan ku tin den Hanchi Amboina. Mi tin un Tire Shop, i ta hopi hende ta yega serka mi i splikami ku ta den e kaya menshoná, nan a kibra nan tayer di outo. Mi a opta huntu ku algun amigu pa yena buraku, esaki gratuitamente, loke ta na bienestar di tur outomobilista. Tur hende ku ta deseá por yuda pa drecha e diferente kamindanan ku tin ku ta den super mal estado,” Frederick Ford a bisa.